kritiken hemeroteka » Bihar etzi atzo da\n« Zer egin dezakegu minarekin? | Think global »\nBihar etzi atzo da Ainara Maia / Gara, 2010-11-26\nEz dit, ez, inork zutaz galdetu, Asier, eta nire amets gorrienean ikusi zaitut bart. Nire bihotz gorria kolpatu didate, baina ez naiz makurtu, eta zuk zure hitzekin kolpeak laztandu dizkidazu bihotzeko hitz horiekin. Zure hitzez maitemindu naiz, Asier, zutaz! nire hiri gorri honetatik milesker bihotzak eginik.\nBihotzetik idatzi dituzu hitz inperfektuok zorion perfekturantz, eta hiri gorri honetatik, Brnotik, mila esker eta muxu, Asier! hiri gorritik bihotzera iritsi baitzait zure maitasunaren desoreka. Hanka bat amildegitik haratago nuenean, MAITEA edo LAZTANA esan didazu eta kolpean atzera egin dut. Ez naiz amildu beherantz!\nEgin dut proba, Asier. Ni ez ninduten egia esateagatik epaitu, ni egia esateagatik kondenatu ninduten bakardade latzera, eta bihotzean jarri dut nire indar osoa, nire odola. Lehertzeko zorian nago, maitasunagatik dena emateko prest!\nEz nauzu abandonatu olerki batetik bestera, eta MAITEA esanez, indarra eman didazu bizitzaren ibaian gora arraunean segitzeko. Beharbada ezin dut lorik egin ezta ihes egin ere, hiri gorriaren maitasunezko sabai zaharrean harrapaturik segitzen baitut, eta negarrez berotzen dut gauero burkoa; hala ere, bihotz deitutako hiri gorri hau ez da berotzen, baina eguerdiko ordu bietan itxarongo zaitut hirurak arte, Asier!\nBitartean, arnastu zaitut olerki hunkigarri hauetan, eta ez naiz ito. Emakume olerkari ameslari honengatik topa egin nahi izan duzu, puta izateko eskubidea dudalako eta ama izateko erantzukizunik ez dudalako; bejondeizula zuri, Asier! zure hatz magiko horietatik hitz magikoak ene bihotzeraino iritsi zaizkit, eta desio nuke hitz xume hauen bitartez zure hiri gorri horretara zorion puxka bat iritsiko balitz odolaren bidez. Bosgarren urtaroaren lengoaiaz mintzo natzaizu neguaren atarian, maitasunaren urtaroan, badakidalako ulertuko didazula, Asier.\nHiri gorri honetan denetariko jendea dago, bai: epaileak, zerriak, alargunak, zubigileak, pailazoak eta hilobiratzaileak ere bai, eta denok dugu elkarren beharra. Kukurruku egin orduko hemen izango nauzu ni ere, Asier, beranduegi ohartu banaiz gizakia ez dela hain onbera; esaiozu, arren, hiri gorri hartako lartzabaleko sabai goxo hartako ene lagunmin maitaleari barkatzen diodala dena; esaiozu nahi ez nukeen gero eta oroitzapen gehiago agertzen zaidala; esaiozu hau bihar, gaur beranduegi baita.


«Kontua ekitea da» | Bizigiro | Berria\n«Kontua ekitea da»\nUrepelen «inoizko hasierarik indartsuena» izan eta 2.500 kilometro egin ondoren, Bilboko plazak beteta amaitu da 19. Korrika. Lorea Agirre kazetariak irakurri du lekukoan eskuz esku ibilitako mezua: «Nor gara? Bagara nor. Ez gara menpeko perpausa. Menpeko izateari utzi, eta ahalduntzea da kontua».\nJendez gainezka zegoen Areatza igandean, 19. Korrikako azken kilometroan. LUIS JAUREGIALTZO / ARGAZKI PRESS\nPlaza betean helmugaratu da 19. Korrika. Bilbo bete euskaldun eta euskaltzaleren artean. Milaka lagunen babesean egin ditu lekukoak azken kilometroak. AEK-ko kideen eskutik iritsi da Areatzara, malko, oihu eta txalo artean. Eta Lorea Agirre kazetari eta Jakin-eko zuzendariaren ahotik zabaldu da Euskal Herriko plazara Urepeletik (Nafarroa Beherea) Bilbora eskuz esku pasatutako mezua: «Auzia ez da izan ala ez izan. Nolako edo halako izan. Kontua ekitea da. Egitea. Egiten duguna gara. Izatea egitea da».\nAhalduntzearen ideia nabarmendu dute aurten antolatzaileek, eta bide beretik jo zuen Agirrek igandeko ekitaldian. Oholtza gainean ziren AEK-ko kideak; tartean, Asier Amondo Korrikako arduraduna eta Mertxe Mugika AEK-ko koordinatzaile nagusia. Hasi orduko, Zuriñe Iarritu aurkezleak Agirreri eman zion hitza: «Nor gara? Bagara nor. Ez gara menpeko perpausa. Menpeko izateari utzi, eta ahalduntzea da kontua. Euskaldun gisa ahalduntzea, herritar gisa ahalduntzeko. Jabetzea. Boteretzea. Autodeterminatzea».\n«Izan ere, euskararena auzi politikoa da. Euskal hiztunona auzi politikoa da», jarraitu zuen Agirrek. «Euskara plaza publikoan jokatzen da, eta plazaren izaera publikoa euskaran. Plazan eta euskaraz harilkatzen da elkarbizitza, bizikidetza. Plazan eta euskaraz borrokatzen dira injustizia sozialak. Plazan eta euskaraz jartzen da frogan demokrazia. Demokrazia demokratizatzeko balio behar du euskarak».\nAEKgatik da Korrika\n«AEK ezin da ulertu Korrika gabe, ezta Korrika AEK gabe ere», Iarrituren hitzetan. Fredi Paiaren eta Irati Erkiziaren bertsoen ondoren, Iñaki Urkijo Bizkaiko artezkaritzako ordezkariak azken bi urteetan zendutako AEK-ko kideei eskaini zizkien lehen hitzak: «Gurekin sentitzen zaituztegu». 19. Korrika posible egin dutenak eskertu zituen segidan: AEK-ko kideak, ikasleak, Korrika batzordeetan ibilitakoak, Korrika Kulturalean aritu direnak, Korrika txikiak, furgonetetako gidariak, nazioarteko ekitaldien antolatzaileak... «11 egunez, ahalmen pertsonal eta kolektiboa uztartu ditugu. Herri gogo erakustaldi aparta eskaini diogu mundu zabalari. Mila kolore, mila pentsaera, baina asmo bakarrak elkartu gaitu: euskaraz biziko den herria egiteak. Euskal Herria euskahaldunduko dugu».\n2.500 kilometro egin ditu aurten Korrikak, Urepeletik Bilbora. Azkenengoetan, besteak beste, Bilboko alkate Ibon Aresok hartu zuen lekukoa, udaletxe aurrean. Haren atzetik, Gure Esku Dago mugimenduak, Udalbiltzak, sindikatuek, Etxerat elkarteak, BERRIAk, alderdi politikoek, EHIGE Euskal Herriko Ikasleen Gurasoen Elkarteak, Euskaltzaindiak, Ikastolen Elkarteak eta Kontseiluak egin zituzten hondarreko hamar kilometroak.\nEta azkena, 2501.a, AEK-k. Jendetzaren artetik, oinez egin zituen Korrikak azken pausoak. Besarkada batean bildu ziren Kontseiluko idazkari nagusi Paul Bilbao eta Korrikako arduradun Asier Amondo, azken lekuko aldaketan, Areatzako zubian. AEKren koloretako banderak eta milaka herritar atzetik, malko eta irribarre artean eraman zuten lekukoa oholtzara.\nIgandeko festaren ondoren, Bilboko Kalderapeko tabernan elkartu ziren atzo AEK-koak, 19. Korrikaren balorazioa egiteko. Areatzan, aurreko eguneko jaigunea txukuntzen ari ziren oraindik. Aurtengoa «inoizko Korrikarik handiena» izan dela nabarmendu zuen Amondok: «Inoizko hasierarik indartsuena izan duelako, ziur aski. Inoiz baino argiago antzeman daiteke Korrika herri oso batena dela».\nAEK-ko kideak izan zituen gogoan Mertxe Mugikak, eta eskerrak eman zizkien egindako lan guztiagatik. «Gure gaitasunaz jabetu, eta ahalduntzen jarraitu behar dugu», esan zuen. Horretarako, euskaltegien lana estrategikoa dela azaldu zuen, eta bide orri bat behar dela helduen euskalduntze eta alfabetatze sektorea normalizatzeko. Instituzioen ardura nabarmendu du, eta elkarlanerako eskaintza egin die euskararen eremuko administrazio guztiei. «Auzi publikoa eta politikoa da euskararena; erronka kolektiboa da».


Athletic Club de Bilbao | Txutxumutxuak\nTag Archives: Athletic Club de Bilbao\nAitor Ocio eta patua\nEzin nion Aitor Ociori elkarrizketa egin arratsaldez izan behar zuelako eta beste zerbait nuen. Amaia Akordagoitia lankideari pasatu nion “marroia”. Eta bera pozik. Gainera, post bat ere idazteko eskatu nion. Honakoa da:\n“Egia esan, Aitor Ociori elkarrizketa aurrez aurre egin nahi nuen nik, baina, tamalez, telefonoz egiteko eta urteko gizonik ederrenaren ahotsa entzuteko aukera besterik ez nuen izan. Aitor Ocio benetakoa da eta ez da futbolean bakarrik aritzen, zin dagizuet. Futbolariari 15 minutuko elkarrizketa bat egiteko irmotasuna eta iraunkortasuna ezinbestekoak izan dira.\n16:15 aldera deitu behar nion, berak aginduta, baina ez zuen telefonoa hartzen. Behin baino gehiagotan saiatu ostean, Aitorrek ezetz esan zidan, alabarekin eta haren “laguntxo” batekin zegoela eta elkarrizketa hurrengo egunerako uzteko eskatu zidan. Ni, pozik! Egun bakar batean hitz egin ordez, bitan hitz egiteko aukera izango nuen eta.\nHurrengo egunean, estaldurarekin arazoak izan genituen. Patuak gu bion artekoa ezinezkoa zela adierazi zidan. Azkenean, hainbat alditan saiatu ostean, bere ahotsa entzun nuen. Gasteizera bidean harrapatu nuen eta bost aldiz hots egin behar izan nion. Hala ere, futbolariak tipo dotorea dela erakutsi zuen.\nGehien harritu ninduena bere alaba Naiarengatik duen debozioa da. Ziur asko aldizkarietan azaltzen direnek pertsona arruntek eguneroko normala eta sentimenduak izatea arraroa egiten zaigulako. Baina Aitor aita bihozbera da, zalantzarik gabe.\nFutbolariaren agendarengatik zaila izango da Aitor Ocio Bilboko Alde Zaharreko tabernaren batean topatzea. Hori ez da gure patua izango. Hala eta guztiz ere, egun gutxi barru (azaroaren 28a) bere urtebetetzea izango denez, berriz ere esateko aprobetxatuko dut txoko hau: Aitor ikaragarri zaude!”\nThis entry was posted in Pertsonaia ezagunak and tagged Aitor Ocio, Athletic Club de Bilbao, elkarrizketa, futbola on 17 November, 2010 by .


Autobusa doan, Luxenburgoko Orkestra Sinfonikoaren kontzerturako - Tolosaldeko ataria\nAutobusa doan, Luxenburgoko Orkestra Sinfonikoaren kontzerturako\nTolosaldeko Ataria 2018-10-10 10:16\nKontzertua azaroaren 11n izango da Kursaalen, eta Tolosatik autobusean joan nahi dutenek azaroaren 4a baino lehen eman beharko dute izena.\nTolosako Udalak 'Kursaal Eskura' egitasmoarekin bat egin zuen maiatzean, Kursaal Elkarguneak antolatzen dituen ikuskizunak herritarrei gerturatu, eta bertara joateko erraztasunak emanez. Lankidetza horren bidez, doako autobusa eskaintzen da Tolosatik Kursaalera.\nHurrengo hitzordua, azaroaren 11n izango da. Egun horretan Luxenburgoko Orkestra Sinfonikoaren emanaldia izango da. Kontzertua 19:00etan izango da, eta autobusa ordubete lehenago, 18:00etan, abiatuko da Santa Klara kaleko autobus geltokitik.\nInteresatuek www.kursaal.eus atarian erosi beharko dute kontzerturako sarrera. Behin sarrera erosita, autobuseko tokia erreserbatu behar dute, kultura@tolosa.eus helbidera idatzita edota 943 670 388 telefonora deituta. Izena emateko epea azaroaren 5ean amaituko da eta gutxienez 15 pertsonako taldea osatu behar da autobusa irteteko.\nSarrerek 11 eta 55 euro arteko prezioa dute. Langabetuek eta 30 urtetik beherakoek, berriz, sarrerak 3 euroko prezioan erosi ahal izango dituzte.\nLuxenburgoko Orkestrak honako abestiak eskainiko ditu egun horretan: Nicht zu schnell, G. Mahler; Biolinerako kontzertua op. 61, L.v. Beethoven, eta Bosgarren sinfonia, P.I. Tchaikovsky.


“Eskolako bidea” proiektuak aurrera darrai — Berbia\n“Eskolako bidea” proiektuak aurrera darrai\nMugikortasunari buruzko diagnostiko komunitarioa osatuta, ekainera arte gauzatuko diren esperientzia pilotuak zehazten hasi dira ikastetxez ikastetxe\nIkastetxeetara joateko ibilbide nagusien bide segurtasuna aztertzea izan zen Eskolako bidea proiektu hezitzailearen lehen urratsa. Udalak kontratatu duen aholkularitza enpresak osatu zuen azterketa teknikoa udaltzaingoarekin kontrastatu zen, gune edo egoera arriskutsuak nola konpondu eztabaidatzeko. Bide batez, guraso, irakasle eta ikasleen ekarpenak ere jaso dira, egoeraren diagnostiko komunitarioa osatzeko.\nDiagnostikoa ikastetxeen esku jarri da, segurtasun arazoak non kokatzen diren eta konponbide aukerak ikusita, zenbait ekintza konkretu proposatuz. Orain, ikastetxe bakoitzean zein esperientzia pilotu egin zehazten ari dira. Helburua, ikasturte amaiera bitartean, ikastetxe bakoitzaren inguruan antzeman den problematika gainditzeko hainbat ekintza probatzea da.\nHorren haritik, Urgain eta Txantxiku Ikastolan, eskolara oinez eta lagun artean joateko ekimen ezberdinak martxan dira. Urgain-Errekalden guraso elkartearen ekimenez, urteak daramatzate eskolako-trena deritzon ekimena gauzatzen. Ikasleek, bizitokiaren arabera, topaleku ezberdinak izaten dituzte eta eskolarainoko bidea elkarrekin egiten dute. Ekimenean parte hartzeak gainera saritxoa izaten du. Urgaineko eskola trena, pasa den astean jarri zen martxan eta ostiralera arte luzatuko da.Txantxiku Ikastolan ere aste honetan hasiko dira beste horrenbeste egiten. Proba, maiatzeko lau eguaztenetan egingo dute.\nBaina hau, hasiera besterik ez da. Ikasleen mugikortasuna eta autonomia lantzeko beste esperientzia batzuk frogatu asmo direlako ikasturte amaiera bitartean. Gero, eskola bidea egitasmoaren balorazioa egingo da eta 2015-2016 ikasturterako ekintzak zehaztuko dira.


Ordenantzaren aldaketa partziala\nAresoko Udalak, 2020ko uztailaren 8an egindako osoko bilkura berezian, hasiera batez onetsi izuen aldaketa Eluseder-Areso (Nafarroa) industria poligonoa zabaltzeko plan partzialaren ordenantzan.\nEspedientea jendaurrean egongo da eta entzunaldia emango zaie interesdunei 30 egun baliodunean, iragarki hau Nafarroako Aldizkari Ofizialean argitaratu eta hurrengo egunetik hasita, erreklamazioak eta sujerentziak egin daitezen.\nEspedientea Aresoko udaletxean izanen da ikusgai.\nEz bada adierazitako epean inolako erreklamazio edo sujerentziarik jaso, behin betiko onartutzat emango da ordenantza/erregelamendua. Erreklamazio edo sujerentziarik epe barruan jasotzekotan, osoko bilkurak horren inguruko adierazpena egin beharko du, eta behin betiko onespena ere hark eman beharko du.\nBehin betiko onartzen bada, testu hau izango du:\n“Eskaera zehazki zein den ez dakigunez, azpipartzeletan bana daitezkeen industria-partzela handiak zehaztu dira.\na) Partzelak poligono osoan zatitu ahal izango dira, plangintza honetatik planteatutako finka nagusiak zatitu eta bereiziz.\nb) 20.000 m²-tik gorako azalera duten P1 eta P3 industria-erabilerako partzelak zatitzeko, legezko estandar egokiak betetzen direla justifikatu beharko da. P2 partzelak, plangintza honen ikuspegitik, legezko estandar horiek betetzen ditu, eta zatitzeko aukera dago, gutxienez 450 m²-ko azalera kontuan hartuta azpipartzela bakoitzeko.\nc) Eluseder 3an banaketa horizontala baimentzen da, ateratzen den partzelaren ezaugarri topografikoak direla eta.\nd) 1. eta 2. partzeletan (edo azpipartzeletan) banaketa horizontala baimentzen da, baldin eta jarduera bakarra bada zatiketa horizontal horren xede diren partzeletarako (edo azpipartzeletarako).”\nAreson, 2020ko uztailaren 8an.–Alkatea, José Otermin Echarri.\nIragarkiaren kodea: L2008376


topic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Fabrikazio Mekanikoa (Lanbide Arloa)" topic_facet:"Interpretazio grafikoa (Modulua)"\nProposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio Mekanikoa (Lanbide Arloa) Proposatutako gaia: Interpretazio grafikoa (Modulua)\nFabrikazio Mekanikoa (Lanbide Arloa) 5 Fabrikazio mekanikoko produkzioaren programazioa (Heziketa Zikloa). Goi maila Interpretazio grafikoa (Modulua) 5 Lanbide Heziketa Mekanizazioa (Heziketa Zikloa). Erdi maila 5 Metal-eraikuntzak (Heziketa Zikloa). Goi maila Gehiago ... Soldadura eta galdaragintza (Heziketa Zikloa). Erdi maila 4 Fabrikazio-teknikak (Modulua) 4 Instalazioa eta mantenimendua (Lanbide Arloa) 4 Mantentze-lan elektromekanikoa (Heziketa Zikloa). Erdi maila 3 Ekipamendu eta instalazio termikoak (Modulua) 3 Energi eraginkortasuna eta eguzki energia termikoa (Heziketa zikloa). Goi maila 3 Energia eta ura (Lanbide Arloa) 3 Instalazio termiko eta fluidodunen mantentzea (Heziketa zikloa). Goi maila 3 Instalazioak muntatzeko prozesuak (Modulua) 3 Instalazioen irudikapen grafikoa (Modulua) 3 Metal Eraikuntzen Irudikapena (Modulua) 2 Metal Eraikuntzen Proiektuen Garapena (Modulua) 1 Makineriako Irudikapen Grafikoa (Modulua) 1 Metal-eraikuntzen prozesuen definizioa (Modulua) Guztiak ikusi ... gutxiago ...\n3 Elhuyar Hizkuntza Zerbitzuak 2 Arrasateko Goi-eskola Politeknikoa 1 Agirre, Ixabel 1 Altube, Kepa 1 Azkune Mendia, Iñaki 1 IRALE (2008-2009 ikasturtea) Gehiago ... 1 Letona Agirre, Begoña 1 Ormaetxea, José Luis 1 R-400 Guztiak ikusi ... gutxiago ...\n5 Curriculumeko baliabideak 5 Interneteko baliabidea 3 EIMAk onetsitako materialak 1 IRALEren materialak


Familia Gunea, haur txikiekin aisialdiaz gozatzeko espazio berria da | Gazteria\nYou are here: Home › Albisteak › Familia Gunea, haur txikiekin aisialdiaz gozatzeko espazio berria da\nFamilia Gunea Errenteriako 0 eta 6 urte bitarteko haurrak dituzten familiei zuzendutako aisialdirako espazio berria da. Merkatuzarreko Jose Luis Caso aretoan kokatuta egongo da, eta azaroaren 6tik aurrera jarriko dute martxan. Udalak eta guraso talde batek egindako lanaren emaitza da Familia Gunea, Itziar Ostolaza Hezkuntza eta Gazteria zinegotziak aurkezpenean azaldu duenez. Azterketa bat egin eta adin tarte horretan hutsune bat zegoela jabetuta, hutsune horri irtenbidea ematera dator Familia Gunea. “Familia kontzeptua era zabalenean ulertuta, heldu zein haurrek haien aisialdiaz gozatzeko espazioa da, zeinetan familiek eredu positiboak eraiki eta sustatu ditzaketen haurren hezkuntza prozesuaren baitan; familia eta seme-alaben arteko kalitatezko elkarrekintza bultzatuz eta horretarako baliabide ezberdinak eskainiz. Etapa honetan ezinbesteko diren alderdi psikomotor eta emozionala garatzeko egokitutako espazioa sortu dugu”.\nUdal zerbitzua 0-6 adin-tarteko familia orori irekita egongo da, baina beharrezkoa izango da aurrez izena ematea. Proiektua berria denez, urtarrilera arte izen-ematea doakoa izango da, familiek zerbitzua ezagutu eta esperimentatu dezaten. Urtarriletik aurrera, 30,30€-koa izango da izen-ematea, eta kopuru hori ordainduta ikasturte osoan erabiltzeko aukera izango dute familiek.\nAzaroaren 6tik aurrera jarriko da martxan Familia Gunea Jose Luis Caso aretoan, Merkatuzarren. Ondoko ordutegia izango du:\nAstelehenak eta asteazkenak: 10:00-12:30\nAstelehenak, astearteak eta asteazkenak: 16:30-19:00\nIzen-emate epea: urriaren 23tik 31ra arte Gazte Informazioa bulegoan.\nAstelehenetik ostiralera: 11:00-14:00\nAstelehenak eta asteazkenak: 17:00-19:00\nInformazio gehiago: 943449640 deituz edo www.gazteria.errenteria.eus webean eskuratu daiteke.\nZerbitzuan gurasoak parte aktibo izatea sustatu nahi dute, beraiek ere espazioaren kudeaketan parte hartzea. Bide horretan, Luisma Rubio izango dute bidelagun, bera egongo da Familia Gunean, familiekin batera. Rubiok esan duenez, jolas hezitzaile positiboak sustatzea, gurasoen zalantzak argitzea, eta batez ere familiak berak protagonista izatea dira espazio honen helburuak, besteak beste. “Gurasoak haurrekin jolastera etorriko dira, beraiek izango dira protagonista”. Prebentzio lana egiteko asmoa ere badute.\nFamilia Gunea sei txokotan banatuta egongo da: psikomotrizitate txokoa; hamaiketakoaren txokoa; jolas sinbolikoaren txokoa; irudiaren irakurmenaren txokoa; jolas didaktiko eta logiko-matematikoen txokoa, eta haurren txokoa. Guztira 18 familiako aforoa du espazioak, eta hasiera batean familia bakoitzak txanda bat hautatu beharko du. Hala ere, lehendabiziko hilabeteetan esperimentatzen ariko direla azaldu du Ostolazak.\nProiektua aurrera ateratzeko guraso taldearen izenean Ruben Gallego eta Ritxar Martinez egon dira agerraldian. Esker oneko hitzak izan dituzte udalarentzako, haien eskaerak entzun eta irtenbide bat aurkitzeko ahalegina egin dutelako. Era berean, Itziar Ostolazak, gurasoei eskertu die eginiko ekarpena, “beharrak identifikatzen lagundu digutelako. Prozesu luzea izan da, baina emaitza eman du”.


Bilera ostegunean, eskola kirolean txirrindularitza egin nahi dutenekin - Hernani - Kronika.eus\nBilera ostegunean, eskola kirolean txirrindularitza egin nahi dutenekin\nInfantil eta alebin mailako gaztetxoei eta gurasoei bideratutako bilera izango da, entrenamendu eta lehiaketa egutegia azaltzeko.\nOstegun honetan, hilak 7, bilera deitu du JOCC Txirrindularitza Taldeak, 2019-2020 denboraldian txirrindularitza probatu nahi duten gaztetxoei zuzenduta. Infantil eta alebin mailako gaztetxoei zuzendutakoa izango da, hau da, 2006-2007 urteetan jaiotakoei edota 2008 eta 2009an jaiotakoei, Hernani eta Astigarragatik kanpo eskolatutakoei.\nHelburua izango da urteko plangintzaren berri ematea, bai txirrindulari gazteei eta baita gurasoei ere. Besteak beste, entrenamenduen egun eta ordutegien berri emango da, eta era berean, txapelketetako egutegia ezagutarazi eta izen-emateak nola egiten diren azalduko da.\nBilera arratsaldeko 18:00etan egingo da, elkartearen egoitzan, Latsunbe Berriko 42an (Transpakarren, garai bateko Mailuts haurtzaindegia zen horretan).\nAurreneko entrenamendua, hilaren 12\nEgutegiaren berri zehatzago emango da bileran, baina dagoeneko jakinarazi dute aurreneko entrenamenduak noiz hasiko diren.\nInfantilen kasuan, aurreneko saioa azaroaren 12an egingo da. Alebinek, berriz, eskola-kiroleko egutegiko hirugarren txandan izango dute aurreneko entrenamendua.\nBestalde, JOCC Txirrindularitza Taldeak jakinarazi du errepideko bizikletarik ez daukanak ere badaukala aukera, txirrindularitza probatzeko. Klubak berak utziko ditu bizikletak maileguan, denboraldi osorako.


'Amama' Zinemaldian - - Goiena.eus\nAgurne Barruso 2015-10-04 00:00\nAurtengo Zinemaldian egoteko aukera izan dut.\nKixi-ren Amama pelikula ikusten egon nintzen astelehen gauean. Bide batez, esan dezadan ikaragarri gustatu zitzaidala. Zorionak Kixi-ri, Mariani eta bere taldeari.\nHarro sentitu nintzen. Zuzendari bergarar baten pelikula Zinemaldian. Ez dakit aurretik inoiz gertatu den. Nik ez dut inoiz entzun. Suposatzen dut ez dela berehalakoan berriz gertatuko. Zinemaldira iristea ez da ibilbide erraza euskal zuzendarientzat.\nHarrotasun bera ikusi nuen kanpoaldean batu ginen bergararron aurpegietan. Banaka batzuk izan ginen bertan. Gazteak, helduagoak, Kixi-ren gertu-gertukoak eta bergarartasunak jota joandakoak. Guztien aurpegiek poza transmititzen zuten.\nIgarri nuen faltan bat edo beste. Esan bezala, herri batek ez dauka ordezkaririk Zinemaldian urtero, eta horrek tamainako erantzuna eskatzen du. Baina…\nJoan ginenon gozamenarekin geldituko naiz. Bakoitzak jakingo du noiz eta non egon behar duen. Argi neukan han egotea zegokidala eta, benetan, ez dut egon izanaren inongo damurik, astelehen gaua bazen ere. Guztiz kontrakoa, oso pozik nago joan nintzelako.


Juan Ignazio Goikoetxea "Gaztelu" (P. Juan Bautista Gaztelu, O.M.C., secularizado), Gipuzkoako Gaztelu herrian jaioa. Yakintza, Zeruko-Argia, Egan, Euzko-Deia, Euzko-Gogoa eta Olerti aldizkarietan kolaboratzaile. Askotan saritua: Buenos Aires (1948, itzulpenak), Olerti (1961, poesia), Ciudad de Irun (1970 eta 1971, poesia). Ituzltzaile saiatua, batez ere "Musika Ixilla" (1963) liburuan Fray Luis de Leon eta S. Juan de la Cruz-en poemak euskaratuz. Kultura-literatura lanean Auñamendi argitaletxean urte asko emana.\nHirurogeitamabi urte, berak dioenez batzuk gehiago ematen diote baina ez da egia, koketismoak bultzatzen du protestatzera gazteago dirudiela esaten diogunean. Zimur sakonak ditu, bai, mahaiko lanpararen argipean denbora asko egonaren seinalea erakusten duten begietan. Urteetan zehar pilaturik geratu zaizkion liburuak irakurtzeko profitatzen du erretiroa eta Barojerekin ari da orain.\nKultura ezak edo izateak zahartzaroa nola determina dezakeen froga da Gaztelu, bere bizitza moldeak —bakardade kutsu hori izan ezik— inbidiaren antzeko zerbait sortzen baitu: goizean berandu xamar jeiki, hamarrak inguru —"zergatik berandu arte egoten naiz irakurtzen, ordubiak arte askotan"— garbiketa pixkat egin, periodikoa irakurri, gero bazkaltzera joan, bazkaldu eta kafetegi batean sartu, eta kafetxoa hartu bitartean, farias bat errez El Pais edo irakurri, gero rebistaren bat, Pott Tropikala eta zuen Oh Euzkadi! hoiek noiz aterako diren beti zai nago. Iraungo al dute?\n— Bai, bai?\n— Bai oso kondizionatu bat. Nahiago baduzu.\n— Zuk Euskal literaturaren inguruan pertsonaia ia denak ezagutu dituzu ez? Zeintzu izango lirateke, idatziz eta personalki, gehien gustatu zaizkizunak.\n— Noizkoak? Literatura osoan?\n— Zuk ezagutu dituzunak.\n— Nik ezagutu ditudanak? Nik asko ezagutu nuen Orixe esate baterako, azkeneko aldian batez ere, astero joaten nintzan bera ikustera, eta han aritzen ginan hizketan eta. Badakizue, pertsona bezela bakartiarra zela eta, nola esaten da, oso berekoia eta.\n— Ez, ez, antipatikoa etzan, lagun bezela oso atsegina zan, baina baitakorra, bere baitan bilduta bizi zan gizona. Gero, gauza modernoak ez zitzaizkion gustatzen, oso integrista zan, espiritu itxia, estua alde hortatik. Orain, literato bezela, neri ona iduritzen zait. Gaiak eta hori, beste gauza bat da, beti erligiosoa, orain gustatzen ez bada ere. Baina, bestela, literato bezela oso ona zela iduritzen zait, euskera ondo menderatzen zun eta.\n— Nik entzuna dut garai hortako literarioak eta intelektualak, euskalzaleak ere, bere artean erderaz hitzegiten zutela.\n— Bueno, hori betiko aitzakia da, aitzakia edo akatsa askoren artean. Nik Orixerekin euskeraz hitzegiten nuen, baina errex xamar pasatzen zan erderara. Baina ez etzekielako. Hortaz esan zuen zerbait Arestik; uste dut, Aresti zela, edo Txillardegi, bai Txillardegi, berarekin hitzegitera joan eta erderara pasatzen zitzaiola. Baina baliteke orduan Txillardegik euskeraz ondo ez jakitea, gauzak errexago esateko edo. Ez, bazun halako joera bat, nik eztakit zergatik, ez euskaraz etzekielako, edozein gaiz errex hitzegiten zuen.\n— Esaten dutenez, Orixek ta Lizardik gai teknikoetaz eta, erdaraz hitzegiten omen zuten.\n— Ez da harritzekoa. Lizardik ere erdaraz idatzi zitun gauza asko. Orixek, EL DIAn, artikulu gehienak erdaraz egin zitun, hitzaurrea ez, jakina, hitzaurrea euskaraz egin zion. Baina, hori zabaldu xamarra egon dela uste dut gure artean, zabaldu xamarra.\n— Eta Lizardiz aparte, ze pertsonaje literario edo.\n— Nik Aresti... zein esango dizut nik. Ez dut hartu-eman handirik izan, ezta? Batez ere, hori, belaunaldikoen arteko hauzia da. Aztertu beharko litzake pixkat, eta gauzak behar bezela jarri. Osea, izan da mozketa bat edo etenaldi bat belaunaldi gaztekoen eta zaharrekoen artean. Eta horrekin pixkat zapuztu egin ginan alkarren artean, eta bakoitza bere aldetik ibili gara. Hori kaltegarri oso izan zan gure kulturarentzat, belaunaldikoen eten hori.\n— Zu zeu, bi belaunaldien artean sentitzen al zara?\n— Ez, esan nahi det joera berria pentsamolde aldetik eta etorri da, iraultza handia etorri da gure Euskalerrian. Jende gaztea zan Arestiren inguruan eta Arantzazuko Jakinen inguruan bildu ziren lagunak. Eta ordun zaharren kontra izugarrizko zera, jakina, mogimendu horrekin zahar asko zapuztu edo mindu ziran. Eta hortik etorri zan bereizketa bori. Oso kaltegarri izan zan. Eta orain ikusten da etzala hain zorrotza eten hori. Iduritzen zait oraingo gazteak beste jokaera batekin datozela. Neri etortzen zaizkit gazteak, eta ni pozik, enfin, nahiago det gazteekin hitzegin zaharrekin baino. Eta nik uste det hori arintzen joan dela.\n— Zuk baduzu progresista imajen bat edo euskaltzaleen artean.\n— Egia da, ni beti ezker aldekoa izan naiz eta progresista esaten dena, aspalditik, beti izan dut joera hori.\n— Zertan mamitzen da progresismo hori eta zer koste izan du zuretzat. Non espresatu duzu progresismoa.\n— Progresismo hori? Eske hain gutxi idatzi det nik, bueno, poesi batzuk idatzi ditut, eta hortan uste dut ikusten dala, enfin, Irunen saritu zizkidaten olerkietan uste det ikusten dala irikiera hori, ez nik nahi nuen bezala baina. Bai.\n— Beti gaztetako hezierak joera berezi bat ematen du. Osea, esan nahi det, nik estilo aldetik eta, beste molde bat eman nahi nion nere bertsolaritzari, baina, ezin det, askotan ezin det, beti lotu samarra nago aspaldiko heziera edo hezkuntzakin.\n— Hizkuntza prolema?\n— Ez. Bueno, baita, baliteke, baino esan nahi dut pentsamolde aldetik edo espresio aldetik.\n— Forma aldetik badago hauste klaro bat.\n— Bai, bai. Horregatik esaten det bertso batean zikinetara bota nuela nere lira. Horrekin hasi nintzan (je, je, je), bueno ez liragatik, baizik, liran idatzita zeudelako, Fray Luisen eta San Juan de la Cruzenak. Ordun izan nun asmo bat. Argentinatik etorri nintzanean atera nitun itzulpen batzuk, Fray Luisenak, Olertin, uste det, eta Orixek esan zidan, Gaztelu zergatik ez dituzu sail batean egiten, eta nik hitzaurrea egingo dizut eta liburuan bota behar dituzu. Nik asmoa neukan galeria bat edo egitea, kanpoko olerkari onenekin egin nahi nun sail bat, eta hasi nintzan Fray Luis de Leon eta S. Juan de la Cruzekin, gero frantzesen batzuk hartzeko asmoz. Baina lehenengo hortan gelditu zan, gero beste lanetan hasi nintzan eta. Nik uste nun praile eta apaizen artean lan horrek izango zula harrera ona, baina ordun konbentzitu nintzan praile eta apaizak oso atzeratuak zeudela, etzutela ezer irakurtzen.\n— (Je, je, je). Bai, Musika Ixillaren sarreran adierazten duzu asmo hori, galeriarena, alegia, itzulpenaren justifikazioa eta.\n— Ah, bai, baliteke, ahaztua daukat. Bai, besteak, Zaitegi eta Ibinagabeitia, hasiak ziran grekoen eta latinen obrak itzultzen eta inglesetik ere bai, Shakeaspearenak eta. Eta ni hortan hasi nintzan.\n— Eta zure eguneroko bizitzan personalki nola sentitzen duzu progresista izatea euskal moduan. Izan duzu prolemarik horrekin?\n— Bueno, ni beti izandu naiz gaztetatik oso irekia ideia aldetik ezta? Oso itxia bilatzen nun frailen artean, eta apaizen artean, giroa. Gogoratzen naiz lagun bat nerea horregatik bidaldu zuten kolegiotik. Ni beti ibiltzen nintzan debekatuak zeuden liburuak bilatzen kolegioan.\n— Noiz eta nun egin zenituen estudioak.\n— Hemeretzian Altsasura joan nintzen, han bost urte; gero nobiziadora urte bat, Zangozan, eta handik, Hondarribira filosofia ikastera, hirugarrena Lizarran eta handik Iruñera. Errepublika garaian 29an eta 33an bukatu nuen karrera. Gero Aragoi aldera, nola da? Ijarrera; orduan eman ziguten titulua predikatzeko eta konfesatzeko.\nEdozein mortalek bezala soldaduzka egira beharra eta sorteoan Afrika tokatu. Bainan nagusiei ez zitzaien leku egokia iruditu praile gazte eta, ziur asko, guapo batentzat eta beste aukera egin zuten, misioetara bidaltzekoa. Eta misio leku bezala Filipinaseko ugarte galdu bat. Gazteluk ordea, ez baitzen tontoa, destino aldaketa bat lortuko zuen, eta horrela gertatu zen, arrazoin ekonomikoengatik lehendabizi, eta arrazoin politikoengatik gero, euskaldun askoren helbide zen eta izango zen Argentinan.\n— Bai hamabost urte egon nintzen Euskal Etxean irakasle.\n— Hara joan aurretik hasia izango zinen euskal kulturaz kezkatzen.\n— Euskal Kulturaz? Ez genuen giro handirik, baina hasi ginan. Ni Altsasura joan nintzan ta bigarren urterako gurasoekin ez nezaken euskeraz hitzegin, dena ahaztu egin zitzaidan. Orain, ulertu, dena ulertzen nien, baina ezin erantzun. Ta orduan hasi zitzaigun Aita Jose Luis azkoitiarra, oso pianista ona, euskarazko klaseak ematen. Zangozan, nobiziadoan, ez genuen ezer egin, jakina. Hondarribin, ere ez. Eta non, eta Iruñean bilatu nuen giroa ikasteko. Han zeuden Aita Iraizoz, Aita Bonipaz Ataungoa, orain hemen dabil. Honek atera zigun "Los cuadros del verbo vasto", lau orritan, aditz osoa, hemen daukat oraindik, oso ederki egina. Horrela hasi ginen. Euskaldunak euskaraz hitzegiteagatik paseoan eta biltzen ginan. Ez zitzaien asko gustatzen nagusiei, baina. Nere urtekoa izan zan Loramendi. Orduan gertatu zen momentu bat hemen. Aitzolek atera zuen Jakintza aldizkaria, sortu zitun Lorekojoak ta lehenengo saria eman zioten Lizardi-ri, (lehen urtean Lauaxetari eta hurrengoan honi) ta horrek kutsatu nindun, erabat, eh, erabat. Nik banuen lagun bat, nola ikasi zuen euskara! Azkueren hiztegia buruz zekien dena, Aita Plazaola Azkoitikoa, Filipinasetan ibilia orain Norteamerikan dagona. Zelebrea zan, horrek sortu zuen Altsasun, 14 urte genituela, la Republica Azkue-Aramendiarrra (je, je, je, je). Xelebrea zan. Errepublikaren historia ta guzi egin zitun, ez dakit Errusiako ze portutan gerrak eta (je, je) elekzioak eta guzi urteoro. Ni nintzan taldekoa, dibujante nintzelako. Ze, ni onartu ninduten talde hortan horregatik. Ni señorito bezala nengon orduan. Ze gauzak eh? Ni kolegiora joan nintzan korbatakin, ez ginan ibiltzen inoiz korbatakin gaztetan Gaztelu'n, baina nere ama zanak, hain txukuna zan, korbatakin joan behar nuela. Eta horregatik ez ninduten hartu izan nahi taldean, Errepublika hortan danak brusakin ibili behar zutela, kontsulak eta denak. Erromako historiakin kutsatua edo nunbait (je). Baina gero nola dibujantea ta nintzan, jatorra nintzala ta eztakit zer... Gero hartu ninduten. Ta gero hau, Euskal-Etxean gertatu nintzan Aita Jorgerekin, batean geuden, batean ikasten euskarazko gauzak. Orduan atera zuen La Flor de la Canción Vasca. Nik ere lagundu nion. Liburu oso polita. Nik orduan asmoa nuen antologia bat egitea, euskal olerkiekin, baina berealaxe atera zan Aita Onaindiaren Mila Euskal Olerki Eder, eta utzi egin nuen, nahiz eta lana aurreratu samar izan.\nEvitak ez zituen kaputxinoak engainatu —"Francorekin ongi zebilelako edo gu Peronen kontra"— ezta populismoak ere. Peronen bigarren agintean elizak armen gordeleku gertatu ziren, baina praile krioiloak ez zeuden ados eta salatzearekin amenazo egiten zuten. Euskal etxea ere ez zen libratuko antiperonista eta descamisadosen arteko borrokaz. Gaztelu klero sekularrera pasa zen eta Mendoza bizilekutzat hartu. Sei urte igaroko zituen. Gero itzuli nahi zuen, etxeratu.\n— Bai sei urte luze egin nituen eta Obispoari esan nion etorri nahi nuela, ama hil zitzaidan ordun ta, ez nintzan iritxi hiltzerako baina, zergatik gauza batzuk moldatu gabe nitun, diru pixka bat prestatu ta, ez nuen etorri nahi esku hutsian. Ilobak esaten zidan abioa hartzeko ta etortzeko baina. Obispoak esan zidan, qué lástima, baina konprenitu zuen, ta hala etorri nintzan. Ta hemen jarri ninduten en los Hermanos Corazonistas, kapellau.\n— Koño! Hor ibili al zera?\nGure izpiritua eta haragiak ere mortifikatu eta zenbait parte noble —haragiaz ari gara noski— majo ihurtzen zituzten praile panda haren kapellau. Noizbait esan behar digu Gazteluk zer egiten zuen bera bezalako euskaltzale sensible batek Corazonisten patina zen bezalako leku deseuskalduntzaile eta basto batetan.\n— Kolegio berria egin zuten Mundaizen ordun. Lehendabizi Obispoarengana joan eta oso hotz hartu nindun. Nik eskatu nion kapellautza edo, ta esan zidan hori gazteentzat zeukala. Ordun atera ziran 30-32 urteko apaiz berrik, ta oso hotz hartu nindun. Baina zer gertatu zan? nere koinado batek neri ezer esan gabe egin zitun tramiteak kanonigo batekin. Laguna zun, kontsejero de la Nunciatura, ta nunzituratik etorri zitzaidan rekomendazioa, ta ordun bai, oso ongi hartu nindun Obispoak ta eman zidan kapellautza (ja, ja). Baina zer gertatu zan, hori historia! Bereziartua jarri zuten Obispo, izendatu zuten, euskalduna zan, ta hor sartu nun hanka ederki. Pentsatu nun ba, euskaldun zala ta, Bidanikoa, ta eskatu nion hemen enkardinatzea, hori Elizan, ba, enpadronatzea bezela da. Ni oraindik Mendozakoa naiz. Horregatik, zorioneko Bereziartua horrengatik. Joan nintzan agurra egitera ta eraman nion "Musika Ixilla", liburu hori, erregalatu nion. Hartu zun ta, "Musika ixila, no sabía que la música era ixilla". Eskatu nion enkardinatzea, ta enkardinatu! Kapellautza kendu, hemendik alde egiteko agindu ta holaxe utzi nindun sin oficio ni beneficio, erderaz esaten dan bezala. Ez nion kasorik egin, ordun Concilio Vaticano II egiten ari zan, ta hara joan beharra izan zuen, ta ez nion kasorik egin. Ordun Estornes Lasa-rengana joan nintzan ta kontatu nion zer pasatzen zitzaidan, ta lana eskatu nion editorialean, Auñamendin. Baiezkoa eman zidaten, Bernardok bere anaiekin hitz egin ondoren, ta erretiroa hartu arte hor egin det lana. Hauxe izan da, labur esanda, nere zera.\n— lzan ere, edozein euskalzalek zure izena Auñamendirekin identifikatzen du, ez?\n— Bai, bai. Ez zait mesedegarri izan hori, ez. Ez zait komenigarri izan.\n— Torrealdayk bere liburuan Euskal ldazleak gaur, Auñamendin sartzen zaitu.\n— A, bai? Ideologia aldetik oso oso desberdinak gera, ezta? Horregatik kaltegarri izan zaidala uste det, neretzat, idazle bezela, eta euskal kulturan langile bezela. Baizikan, Estornes ta ez zeuden ongi ikusiak gazteen artean, olatu berrian. Nik esaten nien erdera hutsean ateratzen dituzue gauzak gehienak behintzat, ta euskeraz egin behar da. Ta esaten zidan erderaren bidez euskal zaletasuna sartu behar zala. Erderaren bidez?, erderarekin geldituko dira ta ez dakit zer mesede egin dezaiekezun euskaldunei.\n— lzan zenuen prolemaren bat ezta? "Euskal Literaturaren Historia"n Aresti ezin aipatu edo.\n— Aresti, Aresti, ez hainbeste. Jakina, "Euskal Literaturaren Historia" horrekin ez nago konforme, batez ere, esan nahi det, edozein zarten zula hor, karta bat idatzi bazuen, bea hor, ta horrela borobildu da gauza, gehiegi, gehiegi. Eta alderantziz, azkeneko belaunaldikoen lanak oso urri, eskax gelditu dira. Nik gehiago sartu nahi nituen gazteen lanak. Ta prestatuta neuzkan, liburuen pusketak eta. Baina ez zitun sartu nahi, batez ere Ibon Sarasolarenak, ta Artzerenak. Bai, Ibon Sarasolarekin izan zun zerbait. Artzerekin personalki ez zun izan ezer, baina, bere obragatik. Kendu egin zizkidan, bai; nik uste nuelako inportantzia zuela mugimendu horrek, baina ez zidan utzi. Horregatik gelditu da oso eskax azkeneko belaunaldia.\n— Zure historia kontatzean hemengo gerra ez duzu aipatu ere egin.\n— Kanpoan nintzelako.\n— Ta nola bizi izan zenuen kanpotik?\n— 35-an joan nintzen Argentinara, ta holaxe libratu nintzan. Nere lagun bat hil zuten Ijar-en, gorriak edo, militarrek altxa ziran ta ihes egin zuten beste fraileak ta hori han gelditu, frailez jakintza ez, baina inoxoa izan behar, ta txapelakin atera zen. Han oso nabarmena da txapela, inork ez baitu erabiltzen. Ta ezagutu zuten, hau halako Aita da, harrapatu zuten ta ez degu berririk gehiago jakin. Hantxe hilgo zan. Ezker aldeko jendea zan han.\n— Beraz, Misioetara ez bazina joan Afrikan soldaduzkan harrapatuko zintuzkeen gerrak?\n— Ez dakit, baliteke. Ez, ordurako bukatuta izango nun soldaduzka. Baina esan nahi det, gaizki ibili ziran. Ordun joan ziran Euskal-Etxera, Argentinara, Aita Jorge Riezu, Aita Fermin, Aita Mikel, ez dakit zenbat. Han egon ziran batzuk, irakasle bezela Euskal-Etxean. Bidaldu zituzten hogei fraile gutxienez, bengantza bezela. Aita Ladislao mistiko faltso baten bengantza izan zan. Obedientzian jartzen zuen: por orden de los militares será usted destinado, ta dena faltsoa. Aita Damaso de Elizondo, ordun erretore Lekarotzen, harrituta joan zen militarrengana ta galdetu zien egia zan, ta "dejenos en paz, que no tenemos nada que ver", esan zioten. Dena gezurra zan. Indar gehiago emateagatik obedientziari edo ez dakit zer, horrela bialdu zitun, batzuk Andaluziara, besteak Argentinara, besteak Filipinasera, horrela, desterratu.\nEta hemen Yakintzan hasita Argentinan eman zituen bere lanak Euzko Deian eta Euzko Gogoan. Gaztelu da Aita Oraindiaren "Mila Olerki"n azaltzen den Bordatxuri. Garai heroikoetakoa beraz, baina berarentzat gaurkoak ez dira goxoagoak.\n— Egoera txarra, bai (triste dio). Esperantza pixkat euki behar beti, baina... Gizarte egoera ere erabat aldatu da gerra ondotik. Ordun hemen bazegon kanpotik etorritako jendea, baina ez gero kolpean etorri zan bezela, ta horrek asko aldatzen du gizartea. Oso gutxi gera dakigunak, ondo edo gaizki, gutxi gera. Ta gainera, askotan esan det nik, ez dakit euskal jendeak merezi duen euskerak irautea! Euskal herriak ez du estimatzen behar bezela, euskera. Nahiz euskeraz jakin, asko edo gutxi, beti erdera!, kalean ta familiari ere bai gehien-gehienak. Ta horrela, zabarkeria horrekin, joan da galtzen, galtzen. Ta hortan gure emakumeak ere izan dute kulpa, baserrietan ere, umeei esanez, ikaszak erderaz, zertarako dek euskara, bestela ez haiz inoiz aterako, ez dek ezertarako balioko. Hori izan da gure giroa, giro hortan hazi da jendea. Orain aldatzen ari da, azkeneko urtetan batez ere. Aleman batek esan zigun gerraurrean: "emakumea euskeraren alde irabazten baduzue euskerak iraungo du". Emakumea da, nere ustez, elementorik printzipalena euskerari eusteko. Baina, zenbat gera euskeraz egiten degunak? Herri hizkuntza bezela galdua dago euskera, neretzat. Nun entzuten dezu barra-barra euskeraz hitzegiten, nun?. Neri poz haundiena ematen didana, gazteen joera. Gazte asko etorri zaigu euskeraren alde, ta zenbat gaztek ikasi duen euskeraz!, ta ondo gañera, euskaldun berri esaten zaiona, asko dago, oso ederki gañera. Azkeneko hogei urte honetan lan asko egin da, liburu asko atera dira. Baina, zeinek irakurtzen du. Ta irakurlerik gabe ez dago literaturarik. Paperean bai, zertarako?\n— Gure lagun Berrondoren ustez, euskararen etorkizuna baserriari eta Elizari loturik dago. Eta baserria eta eliza galduz gero, euskarak ez luke zer eginik.\n— Bai, hoiek sustengarri haundiak dira. Baserria, baina hain gaizki dabil baserria bera ere! Baina Eliza bai, euskararen sustengarri haundia izan liteke alde batetik. Eta gero eskola ere bai; baina segun nola eramaten diren gauzak. Esan nahi det nik ez dudala estimaziorik ikusten jendearengan. Nik askotan ikusi izan dut, Groseko ikastolan, gurasoak umearen bila joan eta etxerakoan erderaz. Hori ez da hizkuntza estimatzea. Gu askoz okerrago gaude, esate baterako, Katalunan baino: han katalana estimatu egiten da.\n— Bai, guk beste zailtasun objetibo batzuk ditugu...\n— Bai, badaude. Tovar-en liburuan argi azaltzen da: ateratzen dizkio eragozpen batzuk euskarari sozial aldetik edo, hau da, ez dela hizkuntza erromantzea eta horregatik zailago egiten dela jendearentzat euskaraz ikastea erromantze bat ikastea baino, eta hori egia da. Baina nik pentsatzen det hizkuntza bat estimatzen denean eutsi egiten zaiola, behintzat hitzegiteko gogo gehiago, eta irakurtzeko ere bai gogo gehiago behar da estimatuz gero.\nEuskararen iraupena aldaketa politikoei loturik ikusten du, independentzia posibilitateari kondizionaturik. "Izan ere independentziarik gabe larri ibiliko ginateke". Eta dirudienez larri ibili beharko zeren Gazteluk ez baitu uste independentziarik iritxi dezakegunik "oraingoz behintzat". Dena den, planifikazioari garrantzi oso haundia ematen dio, eta gehiago testu interesgarri eta euskara errezean idatzitakoari eguneroko prentsan zabaltzeari.\n— Nik esan diet askotan, zergatik DEIA-n eta EGIN-en ez dezute ateratzen nobela baten orrialde bat, egunero emanaldi bat, jendea irakurtzen zaletzeko? Bestela zure nobelak eta nere olerkiak eta, ez ditu inork irakurriko. Nik uste det denbora asko galtzen ari garela. Ez degu kolpean irakurtzen zaletuko jendea, hori badakigu, baina nik uste bide errex bat bilatu behar dela lehendabizi. Folletinen garaian Espainian gehiena irakurri izan zen, gero ez det uste oraingo nobelak orduan bezela irakurtzen dituzteník. Gaia interesantea bada, kontuak, polizi nobelak, edo, ordun jendea irakurtzen zaletuko litzateke.\n— Nola sentitzen da gaur egun Donostiako kaleetan zehar apaiz progresista —zuk esan duzunez— eta euskaltzalea mila bederatzirehun eta larogeigarren urtean?\n— Nik besterengandik ez nizuke esango, zergatikan ideologia aldetik oso atzeratuak daude gehienak. Orain, apaiz gazteekin ez dut ia hitzegiten, gutxitan. Baina aldizka hartuta, apaiza beti atzeratua dago ideologia aldetik. Orain, nere aldetik pena haundia ematen dit holako giroan bizitzeak, zergatikan nik lagun batzuekin hitzegiten det gehienbat eta, jakina, nere pentsamoldeko diranekin.\n— Eta hala ere elizgizona.\n— Elizgizona... Orain ez dut mezarik ematen, utzita daukat hori ere.\n— Ni periodista zorrotza banintz hauxe galdetuko nizuke: Zertaz hitzegiten duen apaiz progresista batek Patxi lturrioz-ekin Abenidan zehar askotan?\n— Bai, laguna det aspalditik eta horregatik ibiltzen naiz. Ni ez nago konforme bere ideologia guztiarekin, ezta?; baina atsegina da laguna bezela eta horrela ibiltzen naiz berarekin. Dena dela, elizginonen kontuekin, kontuz ibili behar dezu gauzak esaten ausartzeko, nik ikusten baitet oso tradizionalistak direla eta hori ezin daitekeela ikutu.\n— Bueno, orduan zaharrekin hori eta gazteak, bai, ile luzea, porroa, "je m'en fou", eta paso de todo eta gauza guzti hoiek, etorkizun latza...\n— Gure etorkizuna? Jo, hain nahastuak daude gauzak, josus! Politikan... Ez du gogorik ematen benetan, poesiarik egiteak ez du gogorik ematen (je, je, je). Horregatik erabat utzita daukat. Zer poesia egin dezakezu? Momento hontan zer poesia egin dezakezu?\n— Momento txarra da poesia egiteko?\n— Momentu txarra da eta gizarteari begira, oso txarra, esan nahi det, alkarren kontra gabiltza edozergatik, eta traidore bezela jartzen zaitue biolentziaren kontra ateratzen baldin bazera. Leku batzutan, edo jende batzuren artean behintzat, horrela nora joan daiteke? Osea, irresponsableak bilatzen ditut nik, euskaldun asko irresponsable. Irrazionalitate haundia sartu zaigu, gure herrian. Lehenago aritu naiz independentziarekin oso lotuta ikusten dudala euskara. Jakina, independentzia noizpait etortzen bazaigu, oso urruti dago, ezta? Baina, hortxen dabiltza, independentzia, independentzia, independentzia. Eta horren kontra ezin zintezke atera. Baina independentzia lortuko bagenu, nolabait ere alkarren kontra aterako ginateke, hori seguru, kapitalista zeralako, edo burges zeralako, edozergatik alkarren kontra, alkar hiltzen. Zer etorkizun nahi dezu ikustea horrela? Arrazoi pixkat, zentzu pixkarekin ez badegu jokatzen, zer etorkizuna letorke Euskal Herrian? Eztakit, eztakit, eztakit... Gero eta gutxiago entenditzen det, gauden giroa gero eta gutxiago entenditzen det.


Kultura > Jaialdiak > Bilboko Loraldia\nArgazkia: David Herranz / LoraldiaArgazkia: David Herranz / Loraldia\nLoraldiak euskal kulturaren mitoak omentzeko duen joerari eutsi dio 2018ko edizioan eta martxoaren 14ko gauean Ruper Ordorikaren txanda izan zen. Asteazkena izanik, publiko urria espero izango zuen norbaitek, baina kontrakoa izan zen: Kafe Antzokia lepo beteta, jende andana Ruperren abesti ezagun zein ezezagunak entzuteko desiatzen. Ruperrek badu magia berezi bat, haren gitarraren nota soil batek txinparta pizten du, “baietz nik ondokoak baino hobeto ezagutu kanta honen hitz guzti-guztiak”.\nBaina, kasu, Ruperren gitarra ez zen Bilboko Kafe Antzokian izan. Ruper Ordorika ez baitzen azaldu Ruper Ordorikari eskainitako omenaldi-kontzertu-ikuskizun hartan. Bai, ordea, haren bidelagun izandakoak eta euskal musikaren panoramako ahots freskoak nahiz beteranoak. Bizpahiru pieza jo zituen bakoitzak, Ruperren abestien bertsioak denak, eta jendea aho zabalik utzi zuten. Musikariei lekua egin baino lehen, Fermin Etxegoien agertu zen oholtzan, “musikari domestikoen” ordezkari. Azken batean, nork ez du abestu noizbait Ruperren kantaren bat etxeko intimitatean?\nMusikarako dohain zalantzagarriak gorabehera, Etxegoienek publikoa berotzen jakin zuen, etortzeko zegoenerako. Ixiar Orejak berragerpen labur bezain intentsoa egin zuen, Bide Ertzean-eko kideek lagunduta eta Mikel Urakenen ahots distortsionatuak beste dimentsio batera eraman zuen Ruperren errepertorioa (rupertorioa alegia).\nOndoren, Pettik, Balerdi Balerdiko lagunekin, tabernariaren ikuspegitik aukeratutako hiru bertsio aurkeztu zituen: Lehenengoa goizean entzuteko egokia; bigarrena, bazkalosterako; hirugarrena, gauerako. Rock sendo hori, ahots sakona... Petti zen, bai, oholtza gainean, baina Ruper ere bai. Nahasketa bitxi bezain emankorra, jendearen erreakzio zalapartatsua entzunda.\nMiren Narbaizaren hiru bertsioek MICE proiektu berrirako landu duen estiloaz gozatzeko balio izan zuten. Arimadun estiloa, arimadun kantak interpretatzeko. Amaitzeko, Ken Zazpi igo zen agertokira. Eta bai, azkenean Zaindu maite duzun hori entzun genuen, inork zalantzarik bazuen. Ruperren kantak halako epikotasun batekin jo zituzten, Ken Zazpik ohi duen eran.\nHala ere, gaueko animatzaile nagusia ez zen musikaria. Errespetuzko txaloz hartu zuen publikoak Bernardo Atxaga, eta gozamenezko burrunba batekin agurtu. Bere nobeletatik, oroitzapenetatik zein inguruko gertakarietatik itxurazko loturarik gabeko elementuak hartuta istorio zirikatzaile harrigarria osatu zuen, bizi-bizi, umorez. Noizean behin hitzaldia eten beharrean izan zen, publikoaren algarek eta oihuek kutsatuta. Ruperren kantak gogoan iltzatuta eraman genituen etxera, eta Atxagak piztutako irribarrea ahotik ezin ezabatuta.\nKanal hauetan artxibatua: Bilboko Loraldia | Ruper Ordorika


Prince Edward konderria (Virginia) - Wikipedia, entziklopedia askea.\nPrince Edward konderria (Virginia)\nPrince Edward konderria\nPrince Edward konderriaren kokapena AEBtan\n37°13′N 78°26′W / 37.22°N 78.44°W / 37.22; -78.4437°13′N 78°26′W / 37.22°N 78.44°W / 37.22; -78.44\n906,39 km2 (%98.9)\n10,04 km2 (%1.1)\nPrince Edward konderria (ingelesez: Prince Edward County) Virginiako konderri bat da, Ameriketako Estatu Batuetan. Hiriburua Farmville da. 2010eko zentsuaren arabera 23.368 biztanle zituen, Prince Edward kilometro koadroko azaleran.\nPrince Edward konderriak 916,43 kilometro koadro ditu. Horietatik 10,04 ura dira. Beste 906,39 lurra dira. Biztanleria dentsitatea 25,5 da.\n2010eko zentsoan bizi ziren 23.368 pertsonetatik 15.069 txuriak edo hispanoak dira. Horietatik hispano edo latino kategorian 525 dira. 7.668 beltzak edo afroamerikarrak. 60 amerikar natiboak ziren eta 15 Hawaii edo Pazifikoko irletako natiboak. 203 asiarrak ziren. Bestelako arraza bat kategorian 33 biztanle daude. Bukatzeko euren burua arraza bat baino gehiagotan 320 pertsonek kokatzen zuten.


Euskarazko 20 lan berritik gora aurkeztuko ditu aurten UPV/EHUk Durangoko Azokan - UPV/EHU\nBai aurrez aurre baita online dendan ere eskuratu ahal izango dira lanok\nDurangoko Azokaren 56. edizio honetara, UPV/EHUk 20 lan berri baino gehiago bidali ditu. Aurten, bai aurrez aurre baita Durangoko Azokaren online dendan ere eskuratu ahal izango dira lanok.\nEuskal Herriko Unibertsitateak euskara bultzatzeko konpromisoari leial jarraitu du lanean 2021ean ere. “Gure helburua da euskarazko produkzioak, ahalik eta alorrik gehien ukituz, urtero hogei argitalpeneko langa gainditzen jarraitzea”, esan du Juncal Gutierrez Mangado Euskara, Kultura eta Nazioartekotzearen arloko errektoreordeak. Horrela, aurtengo edizioan ere Durangoko Azokan izango da, euskal kulturaren erakustokirik garrantzitsuenean. Hala, UPV/EHUk azken urtean euskaraz argitaratu dituen titulu berriak eramango ditu abenduaren 3tik 8ra bitartean egingo den 56. edizio honetara.\nUPV/EHUko Argitalpen Zerbitzuak jakintzaren arlo guztietako euskarazko liburuak aurkeztuko ditu. Ikasle-irakasleentzat eta unibertsitatetik kanpoko jendearentzat erakargarriak diren erreferentziako lanek, ikerketek, ikasliburu teknikoek (sormenezko nahiz itzulpen bidezkoek) eta dibulgaziokoek osatzen dute aurtengo uzta.\nBeste batzuen artean, honako hauek aurkeztuko dira:\nBaigorri eta Ortzaize ibarretako euskara. Koldo Zuazo. Lan honetan, Zuazok, Nafarroa Behereko hego-mendebaldeko bi ibarretako euskara aztertzen du, Baigorri eta Ortzaize ibarretakoa, hain zuzen. Lanaren helburua da egungo Nafarroa Behereko euskara ezagutzera ematea. Bi atal nagusi ditu liburuak: bata gramatikari dagokiona, eta bestea hiztegiari buruzkoa. Gramatikaren atalaz baliatzen da hango euskararen egitura erakusteko. Hiztegiaren atala zabala bezain aberatsa da: 4.625 sarrerak, 934 azpisarrerak, 75 esamoldek eta 35 esaera eta esaera zaharrek osatua.\nEAEko kazetarien profil digitalak eta audientziekiko elkarrizketa - Perfiles digitales de los periodistas vascos y diálogo con las audiencias. Jesús Pérez, Terese Mendiguren, Koldobika Meso, Ainara Larrondo, Simón Peña, María Ganzabal eta Iñaki Lazkano. Elebitan argitaratu da lana, euskaraz eta gaztelaniaz. Ikerketa lan honek, azken urteetan eta gaur egun kazetariek bizi edo pairatzen duten guztia jartzen du mahai gainean; dela esparru digitalaren eragina, dela sare sozialen garapen teknologikoarena.\nEuskal Herriko Unibertsitateko Arte Ederren Fakultatearen 50. urteurrenaren ospakizunari lotuta, Leire Fernández Iñurritegik eta Eduardo Herrera Fernándezek (arg.) idatzi duten 50 urte, 50 disenatzaile - 50 años, 50 diseñadores liburua. Elebitan argitaratu da lana. 50 zenbakia sinbolo bezala hartuta; diseinu grafikoa irakasten den ikasgeletan ikasi eta gaur egun eremu horretan profesionalak diren 50 ikasle ohi biltzen ditu liburuak, eta haien lanaren 50 proiektu garrantzitsu aurkezten dira. Fakultatearen 50 urteko ibilbidearen gainbegiratu sakona egiten da, eta agerian uzten du berrikuntzaren garrantzia inguruan eragiteko balio nagusi gisa.\nUEUrekin elkarlanean argitaratu da Bi hizkuntza garun bakarrean. Euskal psikohizkuntzalaritzaren ekarpenak eta erronkak, Kepa Erdozia, Mikel Santesteban eta Adam Zawiszewski (arg.). Euskaldun guztiok gutxienez bi hizkuntza ikasi eta erabiltzen ditugu gure egunerokoan. Lan honetan, besteak beste, elebitasunak hizkuntzaren jabekuntzan eta erabileran daukan eragina aztertzen da. Psikohizkuntzalaritzaren eta neurohizkuntzalaritzaren arloetan elebitasunaren inguruan egin diren azken aurkikuntzen berri ere ematen da.\nBi eskuliburu hauek euskaraz sortu dira, eta paperean argitaratu dira:\nZientzia eta Teknologiaren alorrean Sareetan zehar dantzan Java erabiliz, Iñaki Goirizelaia eta Maider Huarte autoreen lana. Azken urteetan Gauzen Internet deiturikoak (ingelesez, Internet of Things, IoT) sekulako bilakaera izan du. Hainbesteraino, ezen gure egunerokoan ezinbesteko tresna bihurtu baitira sarean dauden aplikazioak. Liburu honen helburua da aplikazio horiek programatzeko oinarrizko kontzeptuak ikastea Java programazio-lengoaia erabilita. Lanak dantzan jarriko ditu klaseak eta objektuak, Objektuetan Oinarritutako Programazioaren oinarrizko kontzeptuak, alegia.\nGizarte Zientzietan: Berrien idazkera. Albistea lantzeko oinarrizko eskuliburua izeneko lana, Alazne Aiestaran eta José Mari Pastorrena. Eskuliburu hau ere UEUrekin elkarlanean argitaratu da. Egileak urteetako eskarmentu akademikoan eta profesionalean oinarritu dira kazetaritzaren alde teorikoa eta praktikoa uztartzeko, eta ahalik eta argien azaltzeko.\nHorietaz gain, euskarara itzuli ditugun eta irakaskuntzarako garrantzitsuak izango diren beste hizkuntzetako sona handiko lau testuliburu argitaratuko ditu Euskal Herriko Unibertsitateak.\nGizarte Zientzietan, Askotariko adimenak martxan, Montserrat del Pozo idazlearen lana, eta Jarduera gimnastiko eta akrobatikoen oinarriak, María Paz Brozas Polo autorearena itzuli dira euskarara.\nBizitzaren zientzietan, medikuntzaren alorrean, M.ª Belén Martínez Cruz, Manuela Monleón, Yedra Carretero eta M.ª Teresa García-Baquerok idatzitako Erizaintza zainketa aringarrietan eta bizitzaren amaieran testuliburua itzuli da.\nGiza zientzietan, Laurent Feller-en Nekazariak eta jaunak Erdi Aroan VIII. mendetik XV. era bitartean, testuliburua ekarri da euskarara.\nBestalde, sail eta bildumetan ere ikerketa-lan batzuk argitaratu ditugu:\nEgungo euskal krimen-literatura (Euskal Literatura Saila - Egungo Euskal Literaturaren Historia). XIX. mendearen erdi aldean sortu zen polizia- eta krimen-literatura. Genero hori Euskal Herrian ere landu izan da, eta horren adibide izan nahi du Jose Manuel Lopez Gasenik eta Jon Kortazarrek editatu duten lanak.\nEuskal kultura berreraiki zen garaia: 60ak eta 70ak (Mikel Laboa Katedra Bilduma). Ana Gandararen lan honetan, 1960 eta 1970 hamarkadei erreparatzen zaie, gaur egungo euskal kultur sistema ulertzeko helburuarekin.\nLangabezia eta herri-lanak. Araban, Bizkaian eta Gipuzkoan Bigarren Errepublikan (1931-1937) (Historia Garaikidea Saila). Iñaki Etxanizen liburuak gonbita egiten du Bigarren Errepublikaren bilakaera politiko gorabeheratsuaren testuinguruan, hiru probintzietan herri-lan programek eta enplegu bulego publikoen garapenak izan zituzten zailtasunetan murgiltzeko.\nUtilitarismoa (Limes Bilduma). Liburu honen idazlea John Stuart Mill da, utilitarismoa deritzon korronte filosofikoaren pentsalaririk nagusienetako bat. Bere lanaren helburua da korronte horren inguruko gaizki-ulertuak deuseztatzea eta pentsamendu horren oinarriak azaltzea.\nTutik ere ez dakigu. Unibertso ezezagunerako gida bat (ZIO Bilduma, Zientzia Irakurle Ororentzat Bilduman). Jorge Cham komikilariak eta Daniel Whiteson partikula-fisikariak unibertsoari buruz ezagutzen ez ditugunak miatzen eta azaltzen dizkigute.\nBestalde, euskarazko aldizkarien azken zenbakiak ere eramango ditugu Durangora: Ekaia (Zientzia eta teknologia) aldizkariaren 39. eta 40. zenbakiak; ASJU euskal filologiako aldizkari eleaniztunaren 53-1 zenbakia; Tantak (Hezkuntza) 33-1, 33-2; eta Gogoa (diziplina anitzekoa), 22.\nBerrikuntza horietaz gain, online dendan beste hainbat titulu egongo dira salgai. Azokak pandemia dela-eta aurreko urteetako formatu berbera izango ez duen arren, urteroko ilusio berdinarekin edo gehiagorekin gatoz Durangora jakintza eman eta zabaltzera.\nInprimatu Euskarazko 20 lan berritik gora aurkeztuko ditu aurten UPV/EHUk Durangoko Azokan


2018ko 2. seihilekoko ura eta estolderia eta zabor zerbitzuegatiko kobrantza epea zabalik - Artziniegako Udala\n2018ko 2. seihilekoko ura eta estolderia eta zabor zerbitzuegatiko kobrantza epea zabalik\nInteresdunei jakinarazten zaie abenduaren 18tik otsailaren 18ra bitarteko egun baliodunetan (biak barne) 2018 urteko 2. seihilekoko Ura eta estolderia eta 2. seihileko zaborra zetbitzuagatiko zerga ordaintzeko borondatezko epea hasiko dela.\nOrdainketa helbideratuta duten pertsonek ez dute inolako kudeaketarik egin beharko. Udala arduratuko da kobrantza bideratzeaz; hain zuzen, 2019ko otsailaren 6an. Udalak helbideratzea bertan behera utzi ahal izango du, baldin eta ordainagiriak itzultze bazaizkio edo nahiko saldo ez badago.\nOrdainketa helbideratua ez duten pertsonei ordainketa-gutun bat bidaliko zaie postaz, edo gure bulegoan emango zaie, barra-kode baten bieez KUTXABANKen ordaindu dezaten: libretaren edo txartelaren bidez diruzainetan, urrutiko bankuaren bidez edo bulegoetan (ordutegia hartu behar da kontuan).\n2019ko otsailaren 19tik aurrera, administrazio-premiamenduko prozedura betearazleari emango zaio hasiera, Diru Bilketako Erregelamendu Orokorrean ezarritako xedapenei jarraituz, eta ordiandu gabeko kuotak kobratuko dira, dagokien errekarguarekin.\nBanku-helbideratzeen altak eta aldaketak eta jakinarazpenetarako helbideen aldaketak Artziniegako Udaletxean izapidetu behar dira.


Mini Hotel Almaz. 2022\nBulegoko altzariak Moskun Erosi bulegoko altzari merkeak prezio baxuetan InternetMagazine Express bulegoan\nYakutskeko hotelak eta hotelak prezio eta berrikuspenekin - bitartekaririk gabe\nyakutsk - munduko likidazio handiena betiko muineko eremuan. Lena Ostrog ohiaren gunean sortu zen, denborarekin bidaiarien hiria bezala ezagutzen zen. Yakutsk-eko espedizioaren ekialdean izan zen S. Dezhneva, V. Bering, S. Krasheninnikov eta beste ikertzaile batzuk.\nIzotz Yakut neguan eta uda beroaren beldur ez diren gonbidatuak, deskubritu iparraldeko mundua bere ohiturak, ezaugarriak eta pisu bizimoduak. San Petersburgon bezala, udan gau zuriak ikus ditzakezu, iparraldeko argiak neguan argiztatzen dira eta gau polar gogorrak opor nazionalak apaintzen ditu.\nErakargarritasun tradizionalez gain, MerzloTiculturine eta Mammoth Museum Institutua Yakutsken dago. Iparraldeko herrien historia eta kultura ezagutzen lagunduko du, Arte Museoa, Museo Museoa eta Folkloreak lagunduko du. Yakutsk museo eta hotel gehienak hirigunean daude.\nAireportuko aireportua" Yakutsk "hiriaren barruan dago eta" Tuimaada "izen informala darama (Yakutsk dagoen haranaren izenarekin). Aireko garraioa Yakutian garraio mota ezagunena da, non permafrostaren baldintzetan autobideen eta trenbide autobideen eraikuntza zaila da.\nAutobus bihurketa Yakutskeko mezua distantzia luzeko hegaldiak dira, baita Sakhako hiriburua eta Aldan hiriaren hiriburua eta Aldan hiriaren artean kokatzen den, tren geltokia dagoen tokian. Aldiriko ibilbide batzuk sasoikoak dira, hegaldiak neguan bakarrik egiten dira Lena ibaiaren gaineko zubien gabeziak direla eta.\nMammontagost Museum Museoak Yakutsk bisitatzen du eta ez da Mamm Museoa Parisen bisita baztertzeko baliokidea bisitatzeko. Frantziako museoa ez bezala, tokiko erakusketa aro historiko batera erabat dedikatzen da - lurrak bizi ziren mamutak bizi ziren. Eta ez da kasualitatea, betiereko merzlotak mende horietako gogorarazpen ugari mantentzen dituelako, eta dagoeneko aurkitu direnak, museoaren harmailetan aurkezten dira.\nBidaiariek Yakutsk Land-eko Mammoth eskeletoaren lehen eskeletoa ikusiko dute, barre horien historia ezagutuko dute, indusketa arkeologikoen aurrerapenak jarraitu eta lurpeko meategietara jaisteko gai izango dira merzlotovation institutua.\nArte Galeriako Arte Nazionaleko Artxiboen Museoa Yakut egileen lanek ez ezik, munduko margolari ospetsuek ere lan egiten dute: II Shishkin, II Aivazovsky eta beste artista batzuk . Erakusketa bereiziak atzerriko arteei eskainita daude, erakusketa tematikoak aldian-aldian egiten dira.\nYakutskeko hoteletako gonbidatu guztiak doan emateko prest daude. Behar izanez gero, gonbidatuek ohe bat gehituko diete gelara - doako eta karga gehigarria izan daiteke. Egoitza arauak maskotekin gelan eserita egon daitekeen ala ez da.\nGonbidatuaren eskaeran, harrerak taxi bati deitu diezaioke, dokumentuak kopiatzen eta faksimile mezu bat jasotzen.


Christoph Bohringer: «Agenden erdian jarri dute klima aldaketa Parisko akordioek» | Gizartea | Berria\nChristoph Bohringer. Oldenburg Unibertsitateko irakaslea\n«Agenden erdian jarri dute klima aldaketa Parisko akordioek»\nKarbono zergaren merkatua eta lehiakortasuna izan ditu hizpide BC3k antolatutako EHUren Udako Ikastaroan. Bohringerrek esan du etorkizun hurbileko inbertsioa dela energia berriztagarrien aldeko apustua.\nOldenburgeko Unibertsitatean (Alemania) irakaslea eta ikerlaria da Christoph Bohringer (Herrenberg, Alemania, 1965). Horretaz gain, zientzia eta teknologietan aholkua ematen dio Alemaniako Gobernuari. Klima aldaketaren inguruko politikak eta karbono isurketa ditu ikergai azkenaldian. Horretaz mintzatu da BC3 Basque Center for Climate Changek EHUko Udako Ikastaroetarako antolatu duen jardunaldian: Klima aldaketaren erronkak Pariseko akordioaren ondoren.\nKarbono isurketak eta industria lehiakortasuna ingurumen politiken erdigunean daudela esan duzu. Zer adierazi nahi duzu horrekin?\nKarbono isurketek garrantzi handia dute: horren gaineko zerga leku batean ipiniz gero, isuri horrekin lotura duen edozein produkturen kostuak gora egiten duelako. Beraz, karbonoaren gaineko zerga duten herrialdeetan, gas horrekin lotura duten produktuek lehiakortasuna galtzen dute. Gainera, karbonoaren gaineko zergarik ez duen herrialde batek produktu horren ekoizpena hartzen badu, ez da isuria murrizten, are gehiago, leku batean murrizten diren isurketa guztiak kanpoan handitu daitezke. Eta klima aldaketaren arazoa globala da, ez du axola nork isurtzen duen karbono gehiago, denek egin behar diote aurre egoerari erantzukizunez.\nHain zuzen, gehiegizko isurketei aurre egiteko, zenbait estatuk Kyotoko Protokoloaren bidez karbonoaren gaineko zerga ezarri zuten. Izan du eraginik?\nAzterketa ekonometriko eta enpirikoen arabera, %50 jaitsi da carbon leakage-a —karbono isurketaren gaineko kontrola duten herrialdeek zenbat karbono isuri murriztu duten halako kontrolik ez dutenen aldean—. Kyotoko Protokoloa onartu zuten herrialdeek 100 tona karbono murriztu dituzte, baina hitzarmenetik kanpo zeudenek, 50 bat tona gehiago isuri dituzte. Baina, errealitatean ez dute halako garrantzirik izan.\nDena den, kontuan hartzekoa da merkatuan neurri horiek izan duen eragina. Enpresa ugarik estatuei eskaera egin diete zerga hori kentzeko, bestela herrialdetik badoazela ere esan dute.\nCarbon leakage-ak ordea, zenbait herrialdek karbono bonuak salerostea ekarri du. Zenbateraino da neurri hori karbono isurketen murriztailea?\nEuropako Batasunean badago karbono bonuen merkatu bat. Kontua da karbono isurketaren inguruko baimenak edo karbono bonoak banatzen direnean, herrialde horren aldez aurretiko isurketa jada murriztua dagoela, beraz, nahiz eta herrialdeek euren artean baimen horiek trukatu, karbono isuria txikiagoa da.\nUste dut oso garrantzitsua dela maila etiko eta ekonomikoak ez nahastea. Jende askok dio ez dela etikoa karbono isurketaren gaineko erantzukizunak trukatzea, baina, zergatik ez egin bono salerosketa hau herrialdeentzat merkeagoa izango bada? Uste dut karbono merkatu hauek klima aldaketaren aurkako politiketan neurri garrantzitsuak direla, baina kontuan izan behar dugu karbono isuriarekin jarraitzen dela bestelako energia berriztagarriak oraindik oso garestiak direlako. Beraz, horretan ere eragin beharko litzateke.\nSona handia izan zuen iazko urte bukaeran Parisen klima aldaketaren inguruan egindako goi bilerak. Kyotoko hitzarmenak ere izan zuen garrantzia, baina isurtzaile handienek (Txina eta AEB), karbono gehiago jaurti dute atmosferara ordutik. Desberdintasunik egongo al da oraingo hitzarmenarekin?\nOso zaila da horri erantzutea, baina uste dut Parisko biltzarrari esker AEBetako eta Txinako herritarrak gobernua estutzen hasiko direla. Gainera, nolabait, bi herrialdeak ados jarri dira egoera onartzeko eta horri aurre nola egin hitz egiteko. Itxaropena eduki behar dugu Parisko akordioan. Bestela, zein bide dugu klima aldaketari aurre egiteko? Parisko akordioek erantzukizun boluntarioa eskatzen dute, ez dago legezko loturarik, eta egia da horrek zailtasunak ekartzen dituela, ezin baitira estatuak behartu legez isurketak murriztera. Hala ere, neurri interesgarriak har daitezke isurketak murrizteko herrialdeen arteko presio bidez; esaterako, nazioarteko hainbat merkataritza saretan sartzeko baimena, karbono isuria murriztearen truke.\nIruditzen zait Parisko akordioek lortu dutela klima aldaketa agendaren erdian ezartzea, eta arazoak duen benetako dimentsioa azaleratzea. Ez dago aldaketa gehiegirik Kyotoren aldean, baina oso garrantzitsua da munduko herrialde guztiek parte hartu izana eta prozesuaren jarraipena egiteko konpromisoa hartu izana; baita karbono isurketa murrizteko neurri ekonomikoak eskaintzea garatzen ari diren herrialdeei.\nHasieran esan duzu karbono isurketa murrizteak lehiakortasun ekonomikoa galtzea dakarrela. Alemania, berriz, potentzia ekonomiko eta teknologiko nagusien artean kokatzen da, eta erabiltzen duen energiaren %34 berriztagarria da. Nola da posible?\nHazkunde berdean sinetsi behar dugu. Hori egitea posible da. Hazkundea iraunkorra izan dadin, teknologia berriztagarrien berrikuntzan eta ikerketan aritzea ezinbestekoa da. Gainera, merkatuek badakite lehenago edo geroago energia berriztagarriak erabili beharko direla, nahiz eta gaur-gaurkoz nahiko garestiak izan. Beraz, berrikuntza hauetan ondo ikertu eta inbertituz gero, etorkizun hurbil batean puntako teknologia izango du herrialde horrek eta merkatuan ere indartsu egongo da alboko herrialdeen aldean. Europako Batasunak estandar batzuk ezarri beharko lituzke nazioartean, energia eta teknologia berriztagarrietan berrikuntzak egin ahal izateko eta, aldi berean, lehiakortasun ekonomikoa ez galtzeko.\n2023rako energia nuklearraren ekoizpena gelditzeko plan bat ere badu Alemaniak.\nBai, 2000ko hamarkada hasieran onartu zen neurri hori, eta 2009an zentral nuklearrak ixteko epea luzatu bazen ere, 2011n, Fukushimako [Japonia] hondamendiarekin batera, hasierako neurria hartu zen berriz. 2023an da ixtekoa azken zentrala, eta gure herrialdeko alderdi politikoren bati ere ezin zaio bururatu energia nuklearraren alde egitea; zigor soziala izugarria litzateke.\nAlemaniak erakutsi du posible dela energia berriztagarrien alde eginda ere ekonomia eta teknologia potentzien puntan egotea. Beraz, karbono isurketan neutroak diren energiak dira etorkizuneko apustua, nire ustetan. Erronka, berriz, trantsizio energetikoa zein abiaduran egin eta zenbateko kostua izango duen neurtzea da.


| PERTSONAK | Euzkadi, 1934-09-01\nErlijioa - Ekitaldiak / Gizartea - Jaiak / Gizartea - Heriotzak / Gizartea - Jaiotzak / Gizartea - Nekazaritza / Gizartea - Diru biltzeak / Kirola - Herri kirolak / Kirola - Lasterketak / Politika - Ekitaldiak\nEskerrak.— Izparringi onen bitartez, eskerrak ematen die Uriguen'dar Luki abertzaliak, «Gurutzepe» antzeztu zuten egiliari, baita ere bere gexo aldian laguntzeko zenbait txindi eman duten gustieri.\nDeba'n.— Igandian egingo diran, euzko-jai ikuskarrian Deba'ko Zezen-Enparantzan, uri onetan gogo bizia dago ikusteko. Naikua da Donostia'ko Saski-Naski Poxpoliñak datorrela jakitia, uri gustia bertaratzeko.\nIgandian gustiak Deba'ra.\nIzpar-baltza.— Jaunagandu da 89 urte zituala, Agirregomezkorta'tar Miren Josune (G.B.). «Olaso» baserriko amona.\nJayotzak.— Alabatxo bat, izan dute, Arriola'tar Pantzeska'k eta bere emaste Zubiaurre'tar Miren «Gelatxo» Errota'kuak.\nBaita ere aurtxo bat eduki dute, Alberdi'tar Iñaki'k, eta bere emaste Osoro'tar Josebe'k «Austakon» baserrikuak. Zorionak gurasoei.\nAzoka.— Datorren ostegunian uri onetako zaindari Bartoloma eguna izanik, azoka izango da datorren asteakenian eguastenian.\nDeun Laurentzi Baxatxonu'an.— Bigarren zaindari egunian jayak iraun egin zuten balera onetan jolas politak antolaturik onela.\nAsto-gañian jokua arineketa.— Lendabiziko saria atera juan, Etxaniz'tar Bingen «Gibraltar» baserrikuak 20 laurleko.\nBigarrena, Eizagirre'tar Joseba (Mintxeta) 10 laurleko.\nAriñaketa.— Amalau urte bete bakuentzat:\nLendabizikua, Mugurutza'tar Pantzeska (Verdun), 5 laurleko.\nBigarrena, Arriola'tar Joseba (Gelatxo-errota), 3 laurleko.\nIrugarrena, Etxeberria'tar Estepan (Pasapan), 2 laurleko.\nLaugarrena, Gurrutxaga'tar Jon (Urkiri), 1.\nBolaketia.— Ogeita amalau aurkeztu (presentatu) ziran:\nLendabizikua atera zun, Elustondo'tar Pantzeska (Mayorta) 20 laurleko saria.\nBigarrena, Gurrutxaga'tar Joseba (Urkiri) 10 laurleko.\nIrugarrena, Osoro'tar Jagoba (Muxilo), 4 laurleko.\nLaugarrena, Mugurutza'tar Pantzeska (Verdun), 4 laurleko.\nGoi egun onetan gure euzko-ikurriña sinsilis egondu zan zugaitz betetak, eta asko eder bat «Ongi-etorri» iragarriagaz.\nDeun Erroka.— Balera onetako baserritarrak, Deun Laurentzi'kuak baño gutxiago ez izatia gatik, eleizkizun eta jolas politak antolatu zitusten. Goizian amarretan txadontxuban abestu zan «Angelis»ena. Jaupagile Jaka'tar Andoni, laguntzen Opekua'tar Estanisla, Onaindia'tar Selestin. Itzaldia Opakua'tar Estanisla'k. Bukatzian jaupa gorpuzkiña mun egiteko eman zan ondoren laisterketa polit bat jokatu zan.\nLendabizikua atera zuan, Alberdi'tar Eusebi «Azkue», 20 laurleko.\nBigarrena, Oria'tar Jon'ek, 15 laurleko.\nIrugarrena, Barrenetxea'tar Joseba Mirena (Guena-Etxebarri), 5 laurleko.\nArratsaldian dantzaketa txistuak eta auspo soñuak jota. Jayak iraungo du ostegunian ere arri-jasotze ta abar biar emango degu bere berri Jaungoikuak lagun.\nEleizkizuna.— Deuna Kalare'ko lekaimiak, beren zaindari dan Deuna Kalare egunian, eleizkizun ederrak egin zituzten. Amarretan lekaimiak berak abestu zuten «gregoriano» jaupa bat oso ederki. Itzaldia Arrona'ko txaunburu dan Errekondo'tar Estepan'ek oso egoki. Bukatzeko Deuna'ren gorpuzkiña mun egiteko eman zan. Amabietan bazkari eder batekin opatu zituzten lekaimiok, eliz-gizon eta uriko sendagilieri. Arratsaldian ere eleizkizun ederrak egin ziran.


EIDABE “MARI ETA GAILETA FABRIKA” — Arkupe\nEIDABE “MARI ETA GAILETA FABRIKA”\nUrtarrilak 17, domeka – 17:00 – Zaraia aretoa – 3 €\nIragana eta gaur eguna ez dira hain ezberdinak. Horregatik, memoria eta transmisioa ezinbestekoak dira. Hala, belaunaldiz belaunaldi gaileta errezeta zaharrak pasatzen diren moduan, Lukak Mari amaren bizipenak jasoko ditu. Iragana jasoko du gaur eguna eraldatzeko.\nBerdintasunaz eta parekidetasunaz jarduten duen haur eta familiari zuzendutako antzezlana dugu “Mari eta gaileta fabrika”\nDiseinua eta argiak: M. Biosca- J. Hinojosa\nDiseinu-aholkularitza: BLK Komunikazioa\nSoinua eta grabaketa: Asier Ercilla. Balea musika ideiak\n'Grebara' abestiaren letra: Olatz Gorrotxategi eta Xabier Paya\nIrratiko ahotsak: Ane Zabala eta Galder Perez\n2021/01/17 17:00 - 18:00"


Saint-James - Wikipedia, entziklopedia askea.\nNathalie PANASSIE (2014-2020)\n48° 31′ 22″ N, 1° 19′ 29″ W / 48.5228°N,1.3247°W / 48.5228; -1.3247Koordenatuak: 48° 31′ 22″ N, 1° 19′ 29″ W / 48.5228°N,1.3247°W / 48.5228; -1.3247\nSaint-Senier-de-Beuvron, Le Ferré, Carnet, La Croix-Avranchin, Montjoie-Saint-Martin eta Villiers-le-Pré\nSaint-James Frantziako udalerria da, Manche departamenduan dagoena, Normandia eskualdean. 2013an 2.706 biztanle zituen.\n2007an Saint-James udalerrian erroldatutako biztanleak 2.706 ziren. Familiak 1.116 ziren, horien artean 388 pertsona bakarrekoak ziren (141 bakarrik bizi ziren gizonak eta 247 bakarrik bizi ziren emakumeak), 396 seme-alabarik gabeko familiak ziren, 259 seme-alabak dituzten bikoteak ziren eta 73 seme-alabak dituzten guraso-bakarreko familiak ziren.\n2007an 1.310 etxebizitza zeuden, 1.131 familiaren etxebizitza nagusia ziren, 62 bigarren erresidentzia ziren eta 117 hutsik zeuden. 1.111 etxeak ziren eta 192 apartamentuak ziren. 1.131 etxebizitza nagusietatik 575 bere jabearen bizilekua ziren, 525 alokairuan okupaturik zeuden eta 30 doan lagata zeuden; 14 etxek gela bat zuten, 85 etxek bi zituzten, 212 etxek hiru zituzten, 309 etxek lau zituzten eta 510 etxek bost zituzten. 798 etxek euren parking plaza propioa zuten azpian. 541 etxetan ibilgailu bat zegoen eta 387 etxetan bat baino gehiago zituzten.\nSaint-James udalerriko biztanleria-piramidea 2009an .\n2007an lan egiteko adina zuten pertsonak 1.665 ziren, horien artean 1.140 aktiboak ziren eta 525 inaktiboak ziren. 1.140 pertsona aktiboetatik 1.043 lanean zeuden (551 gizon eta 492 emakume) eta 97 langabezian zeuden (42 gizon eta 55 emakume). 525 pertsona inaktiboetatik 205 erretiraturik zeuden, 112 ikasten zeuden eta 208 "bestelako inaktibo" gisa sailkaturik zeuden.\n2009an Saint-James udalerrian 1.169 unitate fiskal zeuden, 2.574,5 pertsonek osaturik. Pertsona bakoitzeko diru-sarrera fiskalaren mediana urteko 16.181 euro zen.\n2007an zeuden 175 komertzioetatik, 3 erauzte enpresak ziren, 6 janari enpresak ziren, 8 bestelako produktu industrialen fabrikazioko enpresak ziren, 15 eraikuntza enpresak ziren, 42 ibilgailuen saltze eta konpontze enpresak ziren, 10 garraio enpresak ziren, 10 ostalaritza eta jatetxe enpresak ziren, 2 informazio eta komunikazio enpresak ziren, 13 finantziazio enpresak ziren, 7 higiezinen enpresak ziren, 16 zerbitzu enpresak ziren, 30 administrazio publikoko enpresak ziren eta 13 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 41 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 5 banku bulegoak, 1 funeraria, 3 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 1 autoeskola, 1 igeltseroa, 4 margolariak, 3 zurginak, 4 iturginak, 1 argiketaria, 6 ile apaindegiak, 2 albaitariak, 3 jatetxeak, 1 higiezinen agentzia, 1 tintoreria eta 1 apaindegia.\n2009an zeuden 26 establezimendu komertzialetatik, 2 supermerkatuak, 1 120 m2 baino gehiagoko denda zen, 1 120 m2 baino gutxiagoko denda zen, 5 okindegiak, 2 harategiak, 2 liburu dendak, 4 arropa dendak, 1 zapata-denda zen, 1 elektrotresna denda zen, 1 altzari denda zen, 2 drogeria, 1 bitxi-denda zen eta 3 lore-dendak ziren.\n2000. urtean Saint-James udalerrian 55 nekazaritza-ustiategi zeuden, 1.036 hektarea erabiltzen.\n2009an haur-eskola 1 eta 2 lehen-hezkuntzako eskola zegoen. Saint-James udalerrian 2 Bigarren Hezkuntza ikastetxe zeuden 360 ikaslekin.\nMontjoie-Saint-Martin (2,4 km)\nCarnet (3,1 km)\nLe Ferré (3,9 km)\nLa Croix-Avranchin (5,3 km)\nSaint-Senier-de-Beuvron (5,9 km)\nSaint-Georges-de-Reintembault (5,9 km)\nMultimedia: Saint-James (commune déléguée)\nBNF: 15262460w (data)\nOrriaren azken aldaketa: 17 iraila 2020, 20:08.


Galletebeitia bigarren sailkatu da Berrizko finalaurrekoan - Lea-Artibai eta Mutrikuko Hitza : Lea-Artibai eta Mutrikuko Hitza\nGalletebeitia bigarren sailkatu da Berrizko finalaurrekoan\nMiren Amurizak irabazi du lehen finalaurrekoa, eta finalerako txartela lortu du. Galletebeitiak bakarkakoan jaso ditu puntu gehien. Erezumak bosgarren egin du2018ko Bizkaiko Bertsolari Txapelketaren lehen finalaurrekoa lehiatu zuten domekan, Berrizko f...\nMiren Amurizak irabazi du lehen finalaurrekoa, eta finalerako txartela lortu du. Galletebeitiak bakarkakoan jaso ditu puntu gehien. Erezumak bosgarren egin du\n2018ko Bizkaiko Bertsolari Txapelketaren lehen finalaurrekoa lehiatu zuten domekan, Berrizko frontoian. 515,5 puntugaz, Miren Amurizak etxean lortu zuen abenduaren 15eko finalerako txartela. Xabat Galletebeitia lekeitiarra (503,5) eta Aitor Bizkarra abadiñarra (485,5) bigarren eta hirugarren sailkatu ziren, hurrenez hurren. Julen Erezuma gernika-lumotarra bosgarren geratu zen (464,5). Guztira 650 bertsozale elkartu ziren.\nZortziko handian izan ezik, beste ariketa guztietan Amurizak jaso zituen puntu gehien. Hain zuzen ere, zortziko nagusian Galletebeitiak Erezuma eduki zuen alboan, eta epaimahaiaren ustez euren saioa izan zen onena.\nZortziko txikian, ostera, Amurizagaz aritu zen, eta autobusean elkar ezagutzen den bikotearen azalean sartu ziren. Hamarreko txikian, ostera, tokiko komunikabide bateko kazetari izatea egokitu zitzaion. Horretan, Unai Mendiburuk alkate batenak egin zuen, eta Galletebeitiak haren kexei erantzun behar izan zien.\nBakarkakoan lekeitiarrak Alzheimerraren gaia landu zuen, eta hortxe bildu zituen puntu gehien (118). Ariketa horretan Amurizari 124 puntu eman zizkioten.\nHurrengo saioa, domekan\nLehenengoa lehiatuta, domekan (azaroak 25) Igorren lehiatuko dute bigarren finalaurrekoa. Oholtzara igoko diren sei bertsolarien artean egongo dira Nerea Ibarzabal markina-xemeindarra eta Onintza Enbeita muxikarra. Eurekin batera ariko dira Oihana Bartra bilbotarra, Beñat Ugartetxea mallabiarra, Malen Amenabar larrabetzuarra eta Eneko Abasolo iurretarra.


Nomadak | Iritzia | 7K - zazpika astekaria\nEspazio hauek topatzeko, baina, leku askori egin behar zaie uko. Edonon egon nahi duenak nekez lortuko du dagoen tokian egotea eta toki horren parte sentitzea. Parte sentitzeko lehen baldintza, parte izatea baita.\nTabernetan, berriz ere, gehienez hamar pertsona elkartzeko araua ezarri berritan, hamaika pertsonako koadrilez gogoratu naiz. Whatsapp taldean azkarren erantzuten duten lehen hamarrek izango dute eserleku bermatua hezur-haragizko taldean. Aurten adina gutxitan pentsatuko dugu nora, norekin eta noiz joan eta gutxitan balioko digu pentsatutakoak aurten bezain gutxi. Planek titularitatea galdu dute, abezedario osoa behar dugu honezkero, A, B, D, E, F eta K planak, gertakizun posible guztietara egokitu ahal izateko.\nHonezkero ez gara inon kabitzen, ez kalean, ez hondartzetan, ez ospitaletako oheetan, ez taldeetan, ez geure baitan eta are gutxiago geure etxeetan ere. Bizitza garbigailuan sartu digute eta txiki geratzen zaigu. Planak handi eta bizitza txiki. Lantokiek bakarrik mantendu dute lehengo neurria. Badira geraezinak diren jarduerak eta erabakita daude, alferrik saiatuko zara lehentasunen hurrenkera berrordenatzen, kapitalak ez du arrakalarik, sentitzen dut.\nKabitzearen garrantziaz pentsatzen aritu naiz azken boladan. Leku bat izatearen garrantziaz, eremu bat partekatzearen premiaz, harremanen ezinbestekotasunaz, etxetik kanpo etxean sentitzeko guneak bilatzearen garrantziaz. Espazio hauek topatzeko, baina, leku askori egin behar zaie uko. Edonon egon nahi duenak nekez lortuko du dagoen tokian egotea eta toki horren parte sentitzea. Parte sentitzeko lehen baldintza, parte izatea baita.\nGune batzuetan ez gara kabitzen. Defenda genezake sutsuki – edo negarrez, urtsuki- lehen kabitzen ginela, lehengoak garela eta nola hala kabituko garela baina baliteke ezetz, baliteke gune hori desagertu izana; gunea aldatu izana, gu aldatu izana, gunea partekatzen zutenak eraldatu izana. Agian hori da gune bat, gu une batean izan ginen espazioa. Baina ez espazioa bakarrik, espazioa eta garaia da, funtsean. Ez da inoren errua, ez da halako drama; aldaketa bat da, arduraz har litekeena edo kontra tematu, edo ihes egin. Zilegi dira aukera guztiak, bakoitzaren liseriketa gaitasunaren arabera hautatzen da bide bat edo beste. Ez da drama baina min egin lezake; norberak aukeratzen du zenbat denboraz hartu min. Nostalgia lagun ona da baina sekula ez du plan berririk proposatzen.\nKabitzeko, kabian sentitzeko,ingurua zaindu behar da, entzun eta esan eta egon. Batez ere, entzun eta batez ere, esan. Ez bagaudela esan; nola gauden esan, nola egon nahi dugun esan, nola egon nahi duten entzun. Egon eta joan eta joaten utzi. Ateak zabalik behar dituzte guneek, gune izatekotan. Kaiolak dira bestela, aire girotudunak, baina kaiolak. Askatasunari beldurra galdu behar.\nHauteskundeak ere igaro dira; maskarapean, ohi bezala baina oraingoan baita literalki ere. Maskara derrigortu duten garaian hasi dira maskarak eranzten eta benetako guneak desinfektatzen. Guneak zeintzuk diren ongi irakurtzeko garaia da. Lehengo gune batzuetako lurra lokaztuta dago, ez dago ezer ereiterik. Ustez partekatzen genituen beste zenbait gunetan sasia hazi da eta zenbaitek ez dio beldurrik sasiari; sasia ereiten dute. Agian ez gara lehengo guneetan kabitzen. Agian zero gunean gaude berriz, baina badakigu zein gune eraiki nahi dugun. Bilatu egin behar eta kabitu.


IZO FITZROY & banda – MUSIKA ZUZENEAN\nIZO FITZROY & banda\nIzo Fitzroy (Soul eta Blues munduan ondo trebatutako kantari britainarra).\nSoul garaikidearen ahots nabarmenenetako bat dugu IZO Fitzroy. Gospelaren barruan hazia eta Motown zein rock klasikoaren soinuetan babestua, indartsu sartu zen artista britainiar hau musikaren munduan 2017an, Skyline diskoarekin. Blues, soul eta rythm & blues nahasketa ezin hobea. Eta berriro hunkitu gintuen hiru urte geroago, beste album eder batekin.\nLondresen jaio eta ikasia, urteetan kantari eta koru zuzendari ibili ondoren, bere gospel sustraiekin fusionatuta dakar Izoren musikak Janis Joplin bezalako andra-bluesaren indarra eta Bill Withers, Otis Reading eta James Brown bezalako gizon-soularen lirika zintzoa. Hirurogeiko rockarekin batera irentsi zituen Motown eta Stax estudioen ekoizpenak. Rolling Stones, AC/DC, The Beatles, Janis Joplin, hortik etorriko zaizkio agian ahotsaren tonuak.\nZuzeneko saioetarako egiten ditu abestiak, letra zintzo eta sinesgarriz oinarri melodikoaren gainean. Nekerik gabe iragaten da estudioko bertsioetatik zuzeneko bertsioetara, gospel estiloko talde berdinarekin. Ganbera bete honek harmonia perfektu sorta bat eskaintzen die Izoren ahotsari eta jazz usaineko tekletan egiten duen lanari, bere garaikideen artean nabarmentzen dela zuzeneko show zirraragarrietan.\nNew Orleans dauka etxe espiritualtzat. Han bizi izan zen aldian Jalapeno Recordsek 2017ko otsailean argitaratutako debuta konposatzen eta grabatzen aritu zen. Ekoizpena omen handiko Dr. Rubberfunk-en ardura izan zen. Sormen tandem honek eman zuen igalirik, eta laster hazi zen pista batetik gospelez, blues beroz eta groove funky vintagez beteriko albumeraino. BBC 6 Music, BBC London eta KCRW Los Angeleseko irrati estazioko Today’s Top Tune ospetsuetan entzun da. Bere kalitatearen berri ematen du, beteak beste, online daukan presentziak: Clash Magazine, Indie Shuffle, Eton Messy eta La Belle Musique-en dauzkagu. Eta prentsan berriz Blues & Soul, Echoes, Uncut, Classic Rock Magazine edo Daily Express-en.\nGordintasuna, interpretazioaren dinamikoa eta konposizioaren zintzoa. Funkak, diskok, soulak, denek dute paper garrantzitsua abestietan. Marvin Gayeren eraginak ere bai.\nHorrelakoak, Izo FitzRoy blues abeslariaren dohainak.


Garruzeko azoka: mendeetako tradizioa gaurko egunetara ekarria | Basse-Navarre | KAZETA\nUztailaren 31n eta agorrilaren 1ean Garruzeko azokak erosleak, saltzaileak, bisitariak eta turistak errezibituko ditu. Mendeetan zehar antolaturiko azoka hau udako hitzordurik garrantzitsuenetakoa da.\nKattin Chilibolost|30/07/2019 13:59|0 commentaires Mis à jour à:\nGarruzeko azoka uztailaren 31n eta agorrilaren 1ean ospatuko dute. © Bob EDME\nMendeetan urtero egin izan den bezala, Baxe Nafarroako herria uztailaren 31n eta agorrilaren 1ean iraganen den kabalen azokarako prestaketan ari da. Asteazkenean zaldiak eta astoak izanen dira protagonista eta ostegunean berriz, behiak eta idiak.\n“Jende batzuk saltzera jiten dira, besteak erostera, haragiaren merkatuan gaurkotzera edo besterik gabe, ikustera eta elkartzera”, dio Noël Chohobigarat azoka prestatzen duen elkarteko kideak. Beste berrogei bat pertsonak osatzen duten elkartearen batzordeko presidentea Jean-François Luro da.\nHerriak ez du ekimena diruztatzen eta batzordeak bisitariek aparkalekuan uzten duten sosarekin bermatzen dute herriko plazako antolaketa osoa. Lekua mendeetan barna izan den bera bada ere, plazaren antolaketa moldatu behar izan dute. “Orain zaldi hazle eta saltzaile bakoitzak bere lekua erreserbatu nahi du”, diote antolatzaileek. Aurten 1.500 eta 2.000 abere espero dituzte.\nAzokan, urtero antzeko kopurua biltzea lortzen dute, baina antolatzaileen arabera batzuentzat azokak ez du izan zenarekin zerikusirik. “Azoka guziak bezala, Garruzekoa ere apaldu da”, dio Lucien Harinordoquy azienden komertzioko profesional denak. Bere hitzetan, “komertzioaren gehiengoa ez da azoketan egiten, asteroko merkatuetan edo zuzenean esportatzaileen eta inportatzaileen artean baizik”. Bere kasuan hala izaten omen da.\nZaldiei dagokienez, Noël Chohobigaratek ere aldaketak sumatzen ditu. “Haragiaren merkatua ez da hobetzen ari, baina haatik, aisialdiarena memento onean da”. Jakinarazi duenez, jende ainitz etxerako, plazerarendako edo aisialdirako zaldi baten xerka heldu da.\nPrezioen gorabeheren gainetik, ohiko bezeroendako azokarekiko loturak bere horretan segitzen du: “bada emoziozko eta tradiziozko alde hori, urtean zehar ikusten ez ditugun pertsonekin topatzeko mementoa izaten baita”, erran du Lucien Harinordoquyk. Gazte gaztetatik azokari atxikirik, “iraunarazi” behar dela uste du.\nXIII. mendetik ezaguna\n“Ez dakigu noiz egin zen Garruzeko lehen azoka. Aldiz, hego-mendebaldeko antzinakoena dela erraten ahal dugu”, adierazi du Noël Chohobigaratek. Azokari erreferentzia egiten dioten lehen idazkiak XIII. mendekoak omen dira. Nafarroako Erresumari lotuak dira eta orduan Garruze hiri garrantzitsua zen: lurraldearen mugan, Gaskoi herria eta Akitaniaren artean, Garruze leku estrategikoan kokatua zen. Paueko, Baionako, Ezpeletako edo Heletako azokak berantagokoak lirateke.\nErdi Aroan Champagneko azokak Europako garrantzitsuenak izan ziren. Garruzekoak bere ospea Antso Azkarraren (Antso VII Nafarroakoa) alabaren eta Champagneko kondearen arteko ezkontzari esker lortu zuen.\nGerla ondorenera arte, Garruzeko azoka “Britxiko feria” gisa zen ezaguna. Saindu baten babesari zor zion izen hori. Izendapen hau azken hamarkadetan galdua izan da.